Kulwana Mumukwasyi Kulakonzya Kumana\nSinsimuka! | April 2013\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese (Traditional) Chinese Mandarin (Simplified) Chitonga Croatian Czech Danish Dutch Efik English Estonian Ewe Fijian Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Oromo Polish Portuguese Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nBukkale 1: Bazyali baba Isabel * baboola kuswaya. Balikkomanisya kapati mangolezya aayo kubandika amwanaabo musimbi alimwi amulumaakwe. Muzyali uuli woonse ulakonzya kumukkomanina mwaalumi uuli boobu uukwete mwanaakwe. Ulaaluse kumukaintu wakwe.\nBukkale 2: Ba Frank balinyemede kapati. Mpoonya, bamana bukali munzila njobabelesya lyoonse—ikuuma bakaintu babo kwiinda mukubapwaya kumeso, kubabbakela, kubakwela masusu, naa kubaumya mutwe kubwaanda cakwiinduluka-induluka.\nINGA camugambya kuzyiba kuti bukkale boonse bobilo oobu, bujatikizya banabukwetene bomwe.\nMbubwenya mbobacita bantu banji balaacilengwa cakulwana mumukwasyi, ba Frank balalibotya-botya ciindi nobali aabantu naa nobali aamakwe. Pele ciindi nobali buyo balikke, ba Frank mbaasilunya kapati kubakaintu babo.\nBamaalumi banji ibali mbuli ba Frank, bakakomenena mumikwasyi mwakali nkondo kapati, alimwi nibakomena bayeeya kuti bukkale oobo buli buyo kabotu. Pele lyoonse kulwana kwamumukwasyi takuli kabotu. Nkakaambo kaako bantu banji balagambwa kumvwa kuti mwaalumi wauma mukaintu wakwe.\nNokuba boobo, kulwana mumukwasyi kwaduma kapati. Mucikozyanyo, ku United States, basikuvwuntauzya bamwi bakajana kuti mubuzuba bomwe buyo mweelwe wabantu batuma mafooni kunamba iigwasilizya baabo balwana mumikwasyi yakatambula mafooni aainda ku 16 muminiti yomwe. Kulwana mumukwasyi, lyaba penzi lipati munyika yoonse, lyalo lijatikizya bantu boonse. Akaambo kakuti milandu minji taitolwi kumulawo, penzi eeli lyazumanana kuyaambele. *\nMalipooti aankondo zyamumikwasyi apa bantu kulibuzya kuti: Ino muntu inga watalika buti kuuma mweenzinyina munzila iili boobu—kwaambisya mukaintu wakwe? Sena bamaalumi ibauma bamakaintu babo balakonzya kugwasyigwa kuti bacileke cilengwa eeci?\nBakamboni ba Jehova, basikumwaya bamagazini eeyi, basyoma kuti lulayo lwamu Bbaibbele lulakonzya kubagwasya banabukwetene bajisi cilengwa cakulwana kutegwa bacince. Sena ncuuba-uba kucinca bube bwamuntu? Peepe. Sena cilakonzyeka kucinca? Inzya! Lwiiyo lwamu Bbaibbele lwabagwasya bantu banji kucinca akuba alubomba alimwi abulemu. (Bakolose 3:8-10) Amubone makani aajatikizya ba Troy alimwi aba Valerie.\nIno cilongwe canu kumatalikilocakali buti?\nBa Valerie: Buzuba mbobakandisamika nweenwe, ba Troy bakandipwaya lubayi cakuti ndakaba acilonda calo cakatola nsondo yomwe kuti ciyumye. Bakalilekelela alimwi akundisyomezya kuti tabakaciinduluki. Kwamyaka minji eeyi njitwakkala antoomwe, balanduuma akusyomezya alimwi kuti tabakaciindululi.\nBa Troy: Ndakali kunyema kufwumbwa buyo kuti kuli cacitika, mucikozyanyo mbuli kumuka kujika. Buzuba bumwi ndakabauma ba Valerie kubelesya katobolo kaniini. Ciindi cimwi, ndakabauma kapati cakuti ndakali kuyeeya kuti bafwa. Mpoonya, ndakabakonga kuti ndiyanda kumujaya mwaneesu kumwi kandimweezyeka cipeni amukosi.\nBa Valerie: Ndakali kulibilika kapati. Zimwi ziindi ndakali kutija aŋanda kusikila mane ba Troy batontomana. Nokuba kuti ndakali kuumwa kapati, icakali kundicisa kapati nkufwubaazyigwa kwiinda kuumwa.\nBa Troy, sena lyoonse mwakali basilunya?\nBa Troy: Inzya, kuzwa kubwana. Ndakakomenena mumukwasyi mwakali lunya kapati. Kanji-kanji, bataata bakali kubauma baama katulangilila tobana. Nibakalekana abaama, baama bakakwatwa kumwaalumi uumbi, awalo wakatalika kubauma. Aaba bataata bakujana bakatoona toonse tobilo amucizyi wangu. Akaambo kaceeci bakaangwa. Nokuba boobo, tandikonzyi kutamizya bukkale bwabazyali bangu kuti mbobwakandipede kuzumanana kuba aalunya.\nBa Valerie, nkaambo nzi ncimwakazumanana mucikwati canu?\nBa Valerie: Ndakali kuyoowa. Ndakali kulibilika kuti, ‘Ino kuti batalika kundiyandaula kutegwa bandijaye naa kujaya bazyali bangu? Ino kuti ndaakubaamba alimwi akuti baangwa?’\nIno ndilili zyintu nizyakatalika kucinca?\nBa Troy: Bakaintu bangu bakatalika kwiiya Bbaibbele a Bakamboni ba Jehova. Kumatalikilo, tiindakali kubayanda balongwe babo aaba bapya, alimwi tiindakali kuyanda kuti bakaintu bangu balinjizye “mukabunga kakubeja” katazyibidwe kabotu. Aboobo, ndakaindila buya kuba aalunya, kutali buyo kuli ba Valerie pele kubikkilizya akuli Bakamboni. Pele bumwi buzuba mwaneesu Daniel, uujisi myaka yakuzyalwa yone, wakaciswa kapati cakuti wakakkala mucibbadela nsondo zyotatwe. Muciindi eeco, Bakamboni bakatugwasya kapati mane buya akulanganya mwaneesu musimbi Desiree, uujisi myaka yakuzyalwa iili cisambomwe. Bumwi buzuba, Kamboni umwi musankwa wakasyaala a Daniel buzuba boonse mucibbadela kutegwa ba Valerie bakalyookezye akaambo kakuti bakali kumulanganya busiku boonse. Luzyalo lwabantu aaba, bantu mbabonya mbondatakali kuyanda, lwakandikulwaizya kapati. Ndakazyiba kuti bantu aaba Mbanakristo bakasimpe, aboobo ndakabalomba kuti batalike kundiyiisya Bbaibbele. Nindakali kwiiya Bbaibbele, ndakazyiba zyintu mwaalumi nzyeelede, alimwi anzyateelede kucitila mukaintu wakwe. Ndakacilekela limwi kuba silunya. Mukuya kwaciindi, ndakaba Kamboni wa Jehova.\nNinjiisyo nzi zyamu Bbaibbele zyakamugwasya kuti mucince?\nBa Troy: Nzinji. Mulugwalo lwa 1 Petro 3:7, Ibbaibbele lyaamba kuti ndeelede kubapa “bulemu” bakaintu bangu. Lugwalo lwa Bagalatiya 5:23 lukulwaizya “kubomba moyo” alimwi “[a]kulicesya.” Lugwalo lwa Baefeso 4:31 lulakasya “majwi aakusampaula.” Lugwalo lwa Bahebulayo 4:13 lwaamba kuti “zyintu zyoonse . . . zilivwumbwidwe” kuli Leza. Aboobo Leza ulabona zyoonse nzyondicita, nokuba kuti bantu tabakonzyi kuzibona. Alimwi ndakaiya kuti ndakeelede kucinca balongwe, mbwaanga “kuyanzana kubyaabi kunyonganya zilengwa zibotu.” (1 Bakolinto 15:33) Tee mwabona, balongwe bangu bakaindi mbebakali kundikulwaizya kulwana. Balo basyoma kuti mukaintu weelede kuuma kutegwa “katabbookezyi”\nIno mulimvwa buti lino kujatikizyacikwati canu?\nBa Valerie: Lino kwainda myaka iili 25 kuzwa ciindi ba Troy nibakaba Bakamboni ba Jehova. Kuzwa ciindi eeco, balandiyanda ncobeni, balaaluzyalo alimwi balandibikkila maano.\nBa Troy: Tandikonzyi kuzicinca zibi nzyondakacitila mukwasyi alimwi bakaintu bangu tiibakeelede kweendelezyegwa munzila iili boobuya. Pele ndilangila kumbele noluyoozuzikizyigwa lugwalo lwa Isaya 65:17, ciindi notuyooziluba zyintu zyakaindi zibyaabi.\nNdulayo nzi ndomukonzya kupa kumikwasyi iijisi penzi lyakulwana mumukwasyi?\nBa Troy: Kuti kamuli basilunya kumukwasyi wanu, amuzyibe kuti muyandika lugwasyo, alimwi amulutambule. Lugwasyo nkoluli alimwi ndunji. Mebo, kwiiya Bbaibbele a Bakamboni ba Jehova alimwi akuyanzana ambabo nkokwakandigwasya kuti ndileke kuba silunya.\nBa Valerie: Mutanoofwambaani kweezyanisya bukkale bwanu kubukkale bwabamwi naa kutobela lulayo lwabantu bayeeya kuti balibuzyi kabotu bukkale bwanu. Nokuba kuti tabali boonse bakonzya kucinca, ndilikkomene kuti tiitwakalekana abalumi bangu, nkaambo lino tulijisi cilongwe cibotu.\nMBOMUKONZYA KULEKA KULWANA MUMUKWASYI\nKwiiya Bbaibbele kwabagwasya bamaalumi banji kucinca bukkale kuti kakuyandika kucita boobo\nIbbaibbele lyaamba kuti: “Magwalo oonse akasololelwa a Leza alimwi alagwasya mukuyiisya, mukusinsa, mukululamika.” (2 Timoteyo 3:16) Mbubwenya mbuli ba Troy, ibaambwa mumakani aali atala aawa, banabukwetene banji ibakali kulwana, bakalubelesya lulayo lwamu Bbaibbele alimwi bakacikonzya kucinca mizeezo alimwi abukkale bwabo.\nSena mulayanda kuzyiba zinji kujatikizya Bbaibbele mbolikonzya kumugwasya mucikwati canu? Kuti kamuyanda makani aayungizyidwe mulakonzya kubazyibya Bakamboni ba Jehova bali afwaafwi akubusena nkomukkala, naa kulanga a Website ya www.jw.org.\n^ munc. 3 Mazyina amwi mucibalo eeci acincwa.\n^ munc. 8 Bamaalumi abalo balaumwa aabamakaintu. Nokuba boobo, malipooti manji aatambulwa aakulwana mumikwasyi atondezya kuti bamaalumi mbabauma bamakaintu.\nNKAAMBO NZI BAMAKAINTU NCOBATABASIYI BAMAALUMI BABAPENZYA?\nNkaambo nzi bamakaintu bamwi ncobasala kuzumanana kukkala abamaalumi basilunya? Banji bayoowa kuti ambweni kupenzyegwa inga kwaindila buya kuti naa babasiya bamaalumi aaba. Bamaalumi bamwi bakonga bamakaintu babo kuti naa basola kutija inga babauma nokuba kubajaya buya. Bamwi balabajaya bamakaintu babo ibatija.\nBamakaintu bamwi balawaya-waya kubasiya bamaalumi babo akaambo kakuyoowa kuti beenzinyina alimwi abanamukwasyi inga babanyemena akaambo kakuti bantu aaba tabazyi bwini mbobabede balumi babo. Mucikozyanyo, ba Isabel, bajisi cakuluula caambwa mucibalo eeci, bakabasiya balumi babo. Ba Isabel bakaamba kuti: “Bapati bangu bakaintu bakandinyemena kapati akundaambila kuti ndijokele kumulumaangu—kunyina nibakasyoma kuti mwaalumi ngobakali kuyeeyela kuti uuli kabotu inga kali silunya. Basimukoboma boonse bakanditantamuka, aboobo ndakalonga abana bangu.”\nTwaambo tumbi tupa kuti bamakaintu bamwi basale kuzumanana kukkala abamaalumi basilunya ntootu:\nBayanda kukomezya bana antoomwe.\nBalalibilika kuti inga cabayumina kuliyandawida zyintu zyakumubili nzyobayandika, alimwi azyabana babo.\nBamwi bayeeya kuti baleelede kuumwa.\nBafwa nsoni kuzyibwa kuti balapenzyegwa.\nBayeeya kuti ambweni bukkale buyakucinca kumbele.\nBakamboni ba Jehova balautobela mulawo wamu Bbaibbele wakuti bumambe ncecintu cilikke cizumizya bantu kulekana. (Matthew 5: 32) Nokuba boobo, kuli bukkale bumwi bukonzya kupa kuti banabukwetene baandaane, bwalo bubikkilizya kubikka buumi bwaumwi muntenda akaambo kalunya.\nNJIISYO ZYAMU BBAIBBELE ZIGWASYA KUBAALUMI\nAmubeendelezye kabotu alimwi akubapa bulemu bakaintu banu.—1 Petro 3:7.\nAmubayande bakaintu banu mbuli mbomuuyanda mubili wanu.—Baefeso 5:28, 29.\nKamuzumanana kubayanda.—Baefeso 5:25.\nMutanoobelesyi majwi aakusampaula.—Baefeso 4:29, 31.\nAmube aabube bwakulijata.—Tusimpi 29:11.\nAmuzyibe kuti kulilemeka takubooli akaambo kakweendelezya bamwi, pele kulaboola akaambo kakulyeendelezya nobeni.—Tusimpi 16:32.\nAmuyeeye mapenzi aaboola akaambo kamicito yanu.—Bagalatiya 6:7.\nKuti mwabona kuti cilamwaalila kuujata moyo, ncibotu kuzwa.—Tusimpi 17:14.\nAmwiiye kusesemwa micito iipa kulwana.—Intembauzyo 11:5.\nMukaintu wanu amumubone kuba mulongwe mubotu, kutali muntu uunyina mpindu.—Matalikilo 1:31; 2:18\nLUGWASYO KUMIKWASYI Mbomukonzya Kucikeka Kwaamba Majwi Aanyemya\nKUBUZYA-BUZYA Syaazibwene Mulwiiyo Lwazilenge Ulaamba Mbwaakatalika Kusyoma Muli Leza\nMAKANI AAYEEME AMUTWE UULI ACIVWUMBYO Kulwana Mumukwasyi Kulakonzya Kumana\nZISI ALIMWI ABANTU Kuswaya ku Indonesia\nNCOLYAAMBA BBAIBBELE Buumi\nAmufwambaane Kujana Website Yesu!\nMabala Amusale naa muyanda kukkopa zyakamwaigwa SINSIMUKA! April 2013 | Kulwana Mumukwasyi Kulakonzya Kumana\nApril 2013 | Kulwana Mumukwasyi Kulakonzya Kumana\nSINSIMUKA! April 2013 | Kulwana Mumukwasyi Kulakonzya Kumana


Levitiko 4 | Bbaibbele lili a Intaneti | Bbaibbele lya Busanduluzi Bwanyika Mpya\nMatalikilo Kulonga Levitiko Myeelwe Deuteronomo Joshua Babetesi Rute 1 Samuele 2 Samuele 1 Bami 2 Bami 1 Makani 2 Makani Ezara Nehemiya Esita Jobu Intembauzyo Tusimpi Mukambausi Lwiimbo Lwa Solomoni Isaya Jeremiya Malilo Ezekieli Daniele Hosea Joeli Amosi Obadiya Jona Mika Nahumu Habakuku Zefaniya Hagai Zekariya Malaki Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27\nCituuzyo cazibi (1-35)\n4 Mpoonya Jehova wakaambila Musa kuti: 2 “Ubaambile bana Israyeli kuti, ‘Ikuti naa umwi muntu wabisya cakutazyiba+ kwiinda mukucita cimwi cazintu eezyo Jehova nzyaakamulailila kuti tazyeelede kucitwa, mboobu mbomweelede kucita: 3 “‘Ikuti mupaizi uunanikidwe+ wabisya+ akuletela bantu cibi, nkokuti weelede kuleta mupoho uucili mwana uutajisi kampenda kuti abe cituuzyo cazibi kuli Jehova akaambo kacibi cakwe.+ 4 Weelede kuleta mupoho kumulyango watente lyakuswaanganina+ kubusyu bwa Jehova akubikka janza lyakwe amutwe wamupoho ooyo, eelyo weelede kumujaya kubusyu bwa Jehova.+ 5 Mpoonya mupaizi uunanikidwe+ uyoobweza bulowa bwamupoho bumwi akubunjizya mutente lyakuswaanganina; 6 eelyo mupaizi uyootompa munwe wakwe mubulowa+ akubusansaila ziindi zili ciloba+ kubusyu bwa Jehova kumbele lyacisitilizyo cabusena busalala. 7 Mupaizi uyoolamba bulowa bumwi kumeja aacipaililo catununkilizyo+ kubusyu bwa Jehova, icili mutente lyakuswaanganina; eelyo bulowa bwamupoho boonse ibwasyaala uyoobutila ansi aacipaililo cazituuzyo zyuumpwa,+ icili kumulyango watente lyakuswaanganina. 8 “‘Mpoonya uyoogwisya mafwuta oonse aamupoho wacituuzyo cazibi kubikkilizya amafwuta aavwumbilide bula, 9 ansa zyobilo amafwuta aali kulinzizyo. Alimwi uyakwaagwisya mafwuta aakumuni antoomwe ansa.+ 10 Uyoozigwisya mbubonya mbwagwisya zili kumupoho wacipaizyo calumvwano.+ Alimwi mupaizi uyoozyuumpa kuti zisuke busi acipaililo cazituuzyo zyuumpwa. 11 “‘Pele cikutu camupoho, nyama yoonse, mutwe, myeendo, bula alimwi abufwusi+– 12 azibeela zimbi zyoonse zyamupoho–uyoozitola anze aankambi kubusena busalala ooko kusowelwa mulota,* alimwi uyoozyuumpa amulilo wankuni.+ Zyeelede kuumpilwa kooko kusowelwa mulota. 13 “‘Lino ikuti mbungano yoonse yabana Israyeli yabisya cakutazyiba,+ pele tiiyakazyi kuti yakacita cintu Jehova ncaakalailila kuti tabeelede kucita,+ 14 eelyo cibi eeco cazyibwa, mbungano yeelede kupa mupoho uucili mwana wacituuzyo cazibi akumuleta kutente lyakuswaanganina. 15 Baalu bambungano bayoobikka maanza aabo amutwe wamupoho kubusyu bwa Jehova, eelyo mupoho ooyo uyoojaigwa kubusyu bwa Jehova. 16 “‘Mpoonya mupaizi munanike uyoobweza bulowa bwamupoho bumwi akubunjizya mutente lyakuswaanganina. 17 Eelyo mupaizi uyootompa munwe wakwe mubulowa akubusansaila ziindi zili ciloba kubusyu bwa Jehova kumbele lyacisitilizyo.+ 18 Uyoolamba bulowa bumwi kumeja aacipaililo+ icili kubusyu bwa Jehova, icili mutente lyakuswaanganina; eelyo bulowa boonse bwasyaala uyoobutila ansi aacipaililo cazituuzyo zyuumpwa, icili kumulyango watente lyakuswaanganina.+ 19 Uyakwaagwisya mafwuta oonse akwaaumpa kuti asuke busi acipaililo.+ 20 Uyoozigwisya mbubonya mbwaakagwisya zili kumupoho wacituuzyo cazibi. Oobu mbwayoocita akumupoho ooyu, alimwi mupaizi uyoomanya milandu yabo,+ eelyo bayoolekelelwa. 21 Uyootola mupoho anze aankambi akumuumpa, mbubonya mbwaakacita kumupoho wakusaanguna.+ Ncituuzyo cazibi cambungano.+ 22 “‘Ikuti silutwe+ wabisya cakutazyiba kwiinda mukucita cintu Jehova Leza wakwe ncaalailila kuti taceelede kucitwa, 23 naa wazyiba cibi ncaacita kwiinda mukutyola mulawo, nkokuti weelede kuleta kajembwe katajisi kampenda kakali cituuzyo. 24 Uyoobikka janza lyakwe amutwe wakajembwe aako akukajaila kubusena ooko munyama wacituuzyo cuumpwa nkwajailwa lyoonse kubusyu bwa Jehova.+ Ncituuzyo cazibi. 25 Mupaizi uyootompa bulowa bwacituuzyo cazibi amunwe wakwe akubulamba kumeja+ aacipaililo cazituuzyo zyuumpwa, eelyo bulowa boonse bwasyaala uyoobutila ansi aacipaililo cazituuzyo zyuumpwa.+ 26 Uyakuumpa mafwuta oonse aakajembwe kuti asuke busi acipaililo mbubonya mbuli mafwuta aacipaizyo calumvwano;+ alimwi mupaizi uyoomanya milandu yakwe, eelyo uyoolekelelwa. 27 “‘Ikuti muntu uuli woonse wabisya cakutazyiba akuba amulandu kwiinda mukucita cintu Jehova ncaalailila kuti taceelede kucitwa,+ 28 naa wazyiba cibi ncaacita, weelede kuleta cituuzyo cakwe, nkokuti kapongo kapwizi katajisi kampenda akaambo kacibi ncaacita. 29 Uyoobikka janza lyakwe amutwe wakapongo aako kacituuzyo cazibi akukajaila kubusena nkukonya ooko munyama wacituuzyo cuumpwa+ nkwajailwa lyoonse. 30 Mupaizi uyootompa bulowa amunwe wakwe akubulamba kumeja aacipaililo cazituuzyo zyuumpwa, eelyo bulowa boonse bwasyaala uyoobutila ansi aacipaililo+ cazituuzyo zyuumpwa. 31 Uyakwaagwisya mafwuta oonse+ mbubonya mbokucitwa kucipaizyo calumvwano,+ alimwi mupaizi uyakwaaumpa kuti asuke busi acipaililo kutegwa bube bweema bununkilila kuli Jehova; alimwi mupaizi uyoomanya milandu yakwe, eelyo uyoolekelelwa. 32 “‘Pele naa cituuzyo cakwe cazibi ncaaleta mwanaambelele, weelede kuleta mpwizi iitajisi kampenda. 33 Uyoobikka janza lyakwe amutwe wamunyama ooyo wacituuzyo cazibi akumujaila kubusena ooko munyama wacituuzyo cuumpwa nkwajailwa lyoonse.+ 34 Mupaizi uyookombola bulowa bwacituuzyo cazibi amunwe wakwe akubulamba kumeja aacipaililo cazituuzyo zyuumpwa,+ eelyo bulowa boonse bwasyaala uyoobutila ansi aacipaililo cazituuzyo zyuumpwa. 35 Uyakwaagwisya mafwuta oonse mbubonya mafwuta aamugutu uucili mwana wacipaizyo calumvwano mbwaagwisyigwa lyoonse, alimwi mupaizi uyakwaaumpa kuti asuke busi acipaililo kuyungizya azituuzyo zyuumpwa zya Jehova;+ kumane mupaizi uyoomanya milandu yakwe, eelyo uyoolekelelwa.+\n^ Naa “mulota wamafwuta,” nkokuti, mulota uusangene amafwuta aazipaizyo.


Bana Beelede Kwiiya Mbociyandika Kuzyiba Zyeelelo Zyakulilemeka\nAMUBALE MU Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Baoule Bassa (Cameroon) Bislama Boulou Bulgarian Catalan Cebuano Changana (Mozambique) Chichewa Chinese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Croatian Czech Danish Douala Drehu Dutch Efik English Estonian Fijian Finnish French Georgian German Greek Greenlandic Gun Haitian Creole Hebrew Hiligaynon Hindi Hiri Motu Hmong (White) Hungarian Icelandic Iloko Indonesian Italian Japanese Kannada Kazakh Kekchi Kiluba Kinyarwanda Kirghiz Kiribati Kongo Korean Latvian Lingala Lithuanian Lomwe Low German Luganda Malagasy Malay Malayalam Mam Mambwe-Lungu Mapudungun Marathi Mauritian Creole Mbunda Mongolian Myanmar Nahuatl (Central) Nahuatl (Guerrero) Ndebele (Zimbabwe) Nepali Ngangela Norwegian Nyaneka Nyungwe Pangasinan Persian Polish Portuguese Portuguese (Portugal) Quechua (Bolivia) Quichua (Imbabura) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Spanish Sunda Swahili Swedish Tagalog Tamil Tarascan Tatar Telugu Tetun Dili Thai Tigrinya Tshwa Turkish Twi Ukrainian Uzbek Vietnamese Wallisian Wayuunaiki Welsh Wolaita Xhosa Yoruba\nINO ZYEELELO ZYAKULILEMEKA NINZI?\nBantu ibatobela zyeelelo zisumpukide zyakulilemeka balicizyi kabotu cintu ciluzi alimwi acitaluzi. Zyeelelo zyabo zyakulilemeka taziyeeme ambobalimvwa aciindi eeco. Muciindi caboobo, ziyeeme anjiisyo zyalo zibasololela mukulilemeka kwabo, noliba leelyo nobali balikke.\nNKAAMBO NZI ZYEELELO ZYAKULILEMEKA NCOZIYANDIKA KAPATI?\nBana balaambilwa makani manji aakubeja kujatikizya cintu ciluzi alimwi acitaluzi, kufwumbwa naa nkuzwa kuli basicikolonyina, munyimbo nzyobaswiilila naa mumafilimu alimwi amumapulogilamu aa TV ngobeebelela. Zintu eezyi zilakonzya kupa kuti batalike kuzidooneka zintu nzyobakayiisyigwa kujatikizya ciluzi alimwi acitaluzi.\nEeli ndipenzi lipati kubakubusi. Bbuku litegwa Beyond the Big Talk, lyaamba kuti, aciindi eeci “bakubusi beelede kuzyiba kuti bantu banji bayoobasinikizya kulilemeka munzila iimwi kutegwa bamwi babayande, aboobo beelede kwiiya kusala zintu kweelana azyeelelo zyabo zyakulilemeka, noliba leelyo ciindi balongwe babo nobatazikkomanini zintu nzyobasala.” Cilasalala kuti, bazyali beelede kubayiisya bana babo zintu eezyi nobatanaba bakubusi.\nMBOMUKONZYA KUMUYIISYA ZYEELELO ZYAKULILEMEKA\nAmumuyiisye ciluzi alimwi acitaluzi.\nNJIISYO YAMU BBAIBBELE: “Bantu basimide . . . balaamaano aayiisyidwe kwaandaanya ciluzi acitaluzi kwiinda mukwaabelesya.”—Bahebrayo 5:14.\nAmubelesye majwi aatondezya ciluzi alimwi acitaluzi. Amwaambe bukkale bwabuzuba abuzuba mpoonya akutondezya kwiindana kuliko kwiinda mukwaamba kuti: “Ooku nkokusyomeka; ookuya takuli kusyomeka.” “Ooku nkokuba aluzyalo; ookuya takuli kuba aluzyalo.” Mukuya kwaciindi, mwanaanu uyakwiiya zintu zibotu nzyayelede kucita alimwi azintu zitali kabotu nzyateelede kucita.\nAmupandulule kaambo cintu cimwi ncociluzi naa ncocitaluzi. Mucikozyanyo, amumubuzye mibuzyo mbuli yakuti: Nkaambo nzi kusyomeka ncokuyandika? Ino kubeja inga kwazinyonganya buti zilongwe? Nkaambo nzi kubba ncokuli kubi? Amutupandulule twaambo munzila iimvwika calo cikonzya kumugwasya mwanaanu kuzyiba ciluzi alimwi acitaluzi.\nAmukankaizye kaambo ncocili cibotu kuba azyeelelo zibotu zyakulilemeka. Mulakonzya kumwaambila kuti: “Ikuti kosyomeka, bantu bamwi banookusyoma,” naa “Ikuti kobeendelezya kabotu bantu nkokuti, banoolimvwa kwaanguluka kuba munsi-munsi anduwe.”\nAmube masimpe kuti mukwasyi wanu uzyibidwe kuti ulapona kweelana azyeelelo zibotu.\nNJIISYO YAMU BBAIBBELE: “Amuzumanane kulilingula kutegwa mubone bwini mbomubede.”—2 Bakorinto 13:5.\nKulilemeka kabotu kweelede kuba cibeela camukwasyi wanu, kutegwa kamucikonzya kwaamba cakusyomeka kuti:\n“Mumukwasyi wesu tatubeji pe.”\n“Kunyina notubalwana bamwi naa kubabwentela.”\n“Kunyina notwaambaula cabukali naa kutukila bamwi.”\nMwanaanu uyoobona kuti zyeelelo zyakulilemeka taili buyo milawo yakutobela pele cipa kuti mukwasyi wanu ube ampuwo mbotu.\nCiindi aciindi mweelede kubandika amwanaanu kujatikizya zyeelelo zyakulilemeka zyamukwasyi wanu. Amubelesye zintu zicitika buzuba abuzuba kuyiisya mwanaanu. Mulakonzya kweezyanisya zyeelelo zyanu zyakulilemeka azeezyo zitondezyegwa a TV naa kucikolo. Amumubuzye mwanaanu mibuzyo mbuli yakuti: “Ikuti nowali nduwe, ino nowacita buti?” “Ino uyeeya kuti mukwasyi wesu nowacita buti mubukkale oobu?”\nAmumukulwaizye kucita ciluzi.\nNJIISYO YAMU BBAIBBELE: “Amuzumanane kuba amanjezyeezya mabotu.”—1 Petro 3:16.\nAmumulumbaizye ciindi naalilemeka kabotu. Kufwumbwa ciindi mwanaanu naacita zintu munzila iiluzi, amumwaambile kuti wacita kabotu alimwi akaambo ncomwaambila boobo. Mucikozyanyo, mulakonzya kwaamba kuti: “Wasyomeka. Ndilakuyanda kapati.” Ikuti mwanaanu walyaambilila kuti wacita cintu cimwi citaluzi, amumulumbaizye kuzwa ansi aamoyo akaambo kakusyomeka kwakwe kamutanamupa lulayo.\nAmululamike bukkale butali kabotu. Amubagwasye bana banu kuzumina kupegwa mulandu akaambo kazintu nzyobacita. Bana beelede kuzyiba cintu ncobalubizya alimwi akuti bukkale oobo buliindene amboucita zintu mukwasyi wabo. Bazyali bamwi tababaambili bana babo ciindi nobacita cintu citaluzi nkaambo tabayandi kubapa ‘kulimvwa bubi,’ pele ciindi bazyali nobabapandulwida bana babo kaambo ncocili cibi cintu ncobacita, cilakonzya kuyiisya manjezyeezya aabo alimwi akubagwasya kutacita cintu citaluzi kumbele.\nIkuti bana babona kuti bazyali babo balasyomeka, eeci inga cabagwasya kusyomeka abalo noliba leelyo nobali balikke.\nSena bana bangu balabona kuti ndilapona kweelana azyeelelo zyakulilemeka zyamukwasyi wesu kwiinda mumicito alimwi amumajwi aangu?\nSena mebo angotukwetene limwi tulazitobela zyeelelo eezyi?\nSena zimwi ziindi ndilaakwaamba naa kuyeeya kuti mulawo ooyu ngwabana bangu buyo, taubeleki kuli ndime?\nBa Nicole bakaamba kuti: “Twakali kubaambila bana besu kujatikizya zilongezyo nzyobakajana bantu bamwi akaambo kakucita ciluzi. Alimwi twakali kubaambila kujatikizya zintu zibi izyakabacitikila aabo ibatakasala cabusongo. Ciindi bana besu nobakatwaambila kujatikizya mukubusi umwi iwatakasala cintu cili kabotu, twakabandika ambabo kujatikizya cintu eeco kutegwa abalo batakaciti mbubo.”\nBa Yolanda bakaamba kuti: “Ciindi mwaneesu musimbi naakacili muniini kapati, twakali kumwaambila kuti kwakali zintu zyobilo nzyaakali kukonzya kusala, nkokuti cibi naa cibotu alimwi twakali kumupandulwida zintu izyakali kukonzya kucitika akaambo kakusala kumwi akumwi. Kwiinda mukucita boobu, wakaiya kulisalila zyakucita. Eeci cakali ciiyo cibotu kapati mbwaanga toonse tuyandika kusala zyakucita mubuumi, kufwumbwa naa tuli bapati buti.”\nKuyiisya Mwanaanu Kujatikizya Makani Aakoonana\nIkuti Mwanaanu Wabeja


1 Ndime Paulo, imutumwa kutali kuzwa kubantu naa kwiinda mumuntu pe, pele ikwiinda muli Jesu Kilisito alimwi a Leza Taata iwakabusya Jesu kuzwa kubafwu, 2 mebo abakwesu boonse mbotuli limwi twamulembela nomuli mumbungano zyamu Galatiya kuti: 3 Amube aluzyalo alimwi aluumuno ikuzwa kuli Leza Taateesu alimwi aku Mwami wesu Jesu Kilisito. 4 Wakalyaaba akaambo kazibi zyesu kutegwa atuvwune kubweende bwazyintu oobu bubyaabi kweelana akuyanda kwa Leza wesu alimwi Taateesu. 5 Kulinguwe akube bulemu lyoonse mane kukabe kutamani. Ameni. 6 Ndagambwa kapati kuti muyaabumufwutatila cakufwambaana Ooyo wakamwiita muluzyalo lwa Kilisito akutalika kuswiilila makani mabotu aambi. 7 Pele taali aambi pe; nkuti buyo kuli bantu bamwi bamunyonganya alimwi ibayanda kupilinganya makani mabotu aajatikizya Kilisito. 8 Pele nokuba kuti umwi akati kesu naa mungelo uuzwa kujulu waambilizya makani mabotu kulindinywe aaindene amakani mabotu ngotwakaambilizya, muntu ooyo aasinganizyigwe. 9 Mbubonya mbotwaamba kale, lino alimwi ndainduluka kwaamba kuti, Kufwumbwa muntu waambilizya makani mabotu kulindinywe aaindene amakani ngomwakazumina, muntu ooyo aasinganizyigwe. 10 Mubwini, sena lino ndisola kuzuminwa abantu naa a Leza? Naa sena ndiyanda kukkomanisya bantu? Ikuti nindacili kukkomanisya bantu, nindatali muzike wa Kilisito pe. 11 Nkaambo bakwesu, ndiyanda kumuzyibya kuti makani mabotu ngondakaambilizya kulindinywe taali aabuntu pe; 12 nkaambo kunyina nindakaatambula kumuntu nokuba kuyiisyigwa ngawo pe, pele Jesu Kilisito nguwakaayubununa kulindime. 13 Cakutadooneka mwakamvwa kujatikizya bukkale bwangu bwamusyule nindakacili kutobela bukombi bwaba Juda, kuti ndakazumanana kupenzya mbungano ya Leza citaambiki akusola kwiinyonyoona, 14 alimwi ndakali kuyaambele kapati mubukombi bwaba Juda kwiinda bamusela wangu banji mumusyobo wangu, nkaambo ndakali musungu kapati kwiinda boonse kujatikizya tunsiyansiya twabamatata. 15 Pele eelyo Leza ooyo wakandaandaanya kuda lyabaama akundiita kwiinda muluzyalo lwakwe, nicakamubotela 16 kuyubununa Mwanaakwe kwiinda mulindime, kutegwa ndaambilizye makani mabotu kujatikizya nguwe kumasi, kunyina nindakabuzya muntu uuli woonse pe. 17 Alimwi kunyina nindakatanta kuya ku Jelusalemu kuyoobuzya baabo ibakaba batumwa mebo kanditanaba mutumwa, pele ndakaunka ku Alabiya, mpoonya ndakapiluka ku Damasiko. 18 Mpoonya nokwakainda myaka yotatwe ndakatanta ku-ya ku Jelusalemu kuyooswaya Kefa, eelyo ndakakkala anguwe kwamazuba aali kkumi amusanu. 19 Pele kunyina naba omwe akati kabatumwa bamwi ngondakabona, ccita buyo Jakobo imunyina Mwami. 20 Lino kujatikizya zyintu eezyi nzyondimulembela, kumbele lya Leza ndimwaambila masimpe kuti tandibeji pe. 21 Kuzwa waawo ndakaunka muzyooko zyamu Siliya alimwi amu Kilikiya. 22 Pele mbungano zyamu Judaya izyakakamantene a Kilisito tiizyakandizyi pe mebo kundigama. 23 Bakali kumvwa buyo kuti: “Imuntu uulya iwakali kutupenzya musyule lino waambilizya makani mabotu aalusyomo ndwaakali kusola kunyonyoona musyule.” 24 Aboobo bakatalika kumulemeka Leza akaambo kandime.


Ziiyo Zijatikizya Kusamausya Beenzu Alimwi Akupaila | Buumi bwa Jesu\nZiiyo Zijatikizya Kusamausya Beenzu Alimwi Akupaila\nJESU WASWAYA MARTA A MARIYA\nKUZUMANANA KUPAILA KULAYANDIKA\nKumungenyu wakujwe wa Cilundu ca Maolifa, ikulampa makkilomita aatandila kuli otatwe kuzwa ku Jerusalemu, kuli munzi wa Betaniya. (Johane 11:18) Jesu waunka ooko akunjila muŋanda yabanabunyina bobilo, Marta a Mariya. Balo alimwi amwanookwabo musankwa, Lazaro, mbalongwe ba Jesu, alimwi bamutambula amaanza obilo.\nNcoolwe cipati kuswaigwa a Mesiya. Marta uliyandide kapati kumusamausya Jesu, aboobo watalika kubamba budodoodo. Ciindi Marta nakutauka, mwanookwabo, Mariya, walo ulikkede kumaulu aa Jesu akuswiilila nzyali mukwaamba. Kabe kaindi, Marta waambila Jesu kuti: “Mwami, sena tokwe makani kuti mwanookwesu wandilekelezya kucita zintu? Komwaambila aboole azoondigwasye.”—Luka 10:40.\nMuciindi cakumutongooka Mariya, Jesu wapa Marta lulayo akaambo kakubikkila maano kapati kuzintu zyakumubili, ulaamba: “Marta, Marta, ulalibilika akunyonganizyigwa azintu zinji. Pele nzintu buyo zisyoonto ziyandika naa kuti ncomwe buyo. Mariya walo wasala cibeela cibotu, alimwi takanyangwi ncico pe.” (Luka 10:41, 42) Inzya, Jesu watondezya kuti taciyandiki kutola ciindi cinji kapati mukubamba zyakulya zinji. Zyakulya zisyoonto buyo inga zyazulila.\nMarta ulaamakanze mabotu. Uyanda kusamausya mweenzu. Pele ikulibilika kapati akaambo kazyakulya kumupa kwiindwa malailile aayandika kapati aazwa ku Mwana wa Leza! Jesu wakankaizya kuti Mariya wasala cintu cibotu, calo citiimuletele mpindu iitamani walo, alimwi akutupa ciiyo swebo toonse ncotweelede kuyeeya.\nAciindi cimbi, Jesu wayiisya ciiyo acimbi iciyandika mbuli ceeci. Sikwiiya umwi wamubuzya kuti: “Mwami, kotuyiisya kupaila mbubonya Johane awalo mbwaakayiisya basikwiiya bakwe.” (Luka 11:1) Jesu wakacita kale oobo imwaka omwe acisela wainda mu Mulumbe wakwe Waacilundu. (Matayo 6:9-13) Nokuba boobo, sikwiiya ooyu ambweni tanaakaliko aciindi eeco, aboobo Jesu wainduluka twaambo tupati-pati. Mpoonya wapa cikozyanyo kutegwa akankaizye mbociyandika kuzumanana kupaila.\nWaamba kuti: “Atwaambe kuti umwi akati kanu kajisi mweenzinyina eelyo akati kamasiku waunka kulinguwe akumwaambila kuti, ‘Kondigwasya zinkwa zyotatwe musa, nkaambo lino aawa ndaswaigwa mweenzuma umwi uuli mulweendo, pele ndinyina cakumupa.’ Pele ooyo kali muŋanda wamwiingula kuti: ‘Koleka kundikatazya. Mulyango wajalwa kale, alimwi mebo abana bangu basyoonto toona kale. Tandikonzyi kubuka akukupa cintu cili coonse.’ Ndimwaambila kuti, masimpe ulabuka natayandi akumupa zyoonse nzyayanda ikutali akaambo kakuti mweenzinyina, pele akaambo kakuti wazumanana kumukombelezya.”—Luka 11:5-8.\nAawa Jesu taambi kuti Jehova tayandi kuswiilila kulomba kwabantu, mbuli mweenzinyina wamuntu waambwa mucikozyanyo eeci. Pele utondezya kuti, ikuti mweenzinyina ooyu nokuba kuti tayandi, ulamupa mweenzinyina eeco ncaalomba akaambo kakuzumanana kwakwe, nkokuti masimpe kuti Taateesu wakujulu siluyando uyoobamvwa babelesi bakwe basyomeka nobamulomba camoyo woonse! Jesu wazumanana kuti: “Amuzumanane kulomba, eelyo muyoopegwa nzyomulomba; amuzumanane kuyandaula, eelyo muyoojana; amuzumanane kukonkomona, eelyo muyoojalwidwa. Nkaambo muntu uuli woonse uulomba ulatambula, ooyo uuyandaula ulajana, ayooyo uukonkomona ulajalwidwa.”—Luka 11:9, 10.\nMpoonya Jesu wakatonkomeka kaambo kwiinda mukupa cikozyanyo causyi mwana, ulaamba: “Sena nkwali usyi akati kanu uunga ikuti mwanaakwe wamulomba nswi, ulamupa nzoka muciindi canswi? Naa ikuti walomba ji, sena ulamupa kabanze? Aboobo ikuti nywebo nokuba kuti muli babi, mulicizyi kubapa zipego zibotu bana banu, nkokuti Taata uuli kujulu uyakwiinda kubapa muuya uusalala aabo ibamulomba!” (Luka 11:11-13) Eelo kaka taciliboteli cisyomezyo eeci cakuti Taateesu uliyandide kutumvwa akutupa nzyotuyandika!\nIno Marta a Mariya baindana buti muzintu nzyobabikkila maano, alimwi nciiyo nzi ncotwiiya kumakani aaya?\nNkaambo nzi Jesu ncaainduluka malailile ngaakapa kujatikizya mupailo?\nIno mbuti Jesu mbwaatondezya mbociyandika kuzumanana kupaila?\nAmuzyibe kaambo mapenzi aanu ncaatali masyoonto kwaambila Leza.\nMabala Amusale naa muyanda kukkopa zyakamwaigwa izyakalekkoodwa Jesu—Nenzila, Ngokasimpe, Mbobuumi


Matayo 15, Ibbaibele 1963 (IBBAIB63) | The Bible App\n1 # Mk 7:1-23 Lino kwakasika kuli-Jesu balembi aba-Farisi bazwa ku-Jerusalemu, bakati, 2#Dt 4:2; Lk 11:38Ino nkaambonzi basikwiiya bako balasotoka ziyanza zyaba pati? Nkaambo tabasambi kumaanza aabo nibalya insima. 3Nkabela walo wakavuwa, wabaambila kuti, Anywebo nkaambonzi mulasotoka Mulao wa-Leza nkaambo kaciyanza canu 4#Kul 20:12; 21:17; Dt 5:16; Lev 20:9Nkaambo Leza wakalailila kuti, Lemeka uso abanyoko, alimwi, Umwi aumwi uutukila wisi na banyina afwe akufwa, 5Pele inywe mulaamba kuti, Umwi aumwi uuambila wisi na banyina kuti, Ncipo cakupa Leza eco ncimukonzya kugwasigwa kulindime, 6oyu teelede kulemeka wisi na banyina. Mbomulobya Mulao wa-Leza kuciyanza canu. 7#Is 29:13Nubasikuupaupa ameso, Isaya ncobeni wakasinsima mbumubede, wakati,\n8 # Is 29:13 Bantu aba balandilemya amilomo yabo,\nNekubaboobo myoyo yabo ili kule ambe,\n9Kukomba kwabo nkwabuyo,\nNkaambo balafunda zifundo zyamilao yabantu.\n10Lino wakaita bantu boonse, wabaambila wati, Amuswiilile akumvwisya. 11#Mt 12:34; 1 Tim 4:4Cisofwaazya muntu taceensi eco cinjila mukanwa lyakwe, cisofwaazya, muntu ncicizwa mukanwa lyakwe. 12Lino basikwiiya bakeza, bamwaambila bati, Sa ulizi kuti ba-Farisi nibakamvwa inkani eyi bakabilila? 13#Joh 15:2Wakabavwiila kuti, Zizikilwa zyoonse nzyaatakazikila Taata uuli kujulu zizoononkolwa, 14#Lk 6:39; Mt 23:24; Joh 9:40; Rom 2:19Amubaleke! mbeenzyi boofu. Kuti moofu uleenzya moofu, boonse bobile balawida mumulindi. 15Lino Petro wakavuwa, wamwaambila wati, Tupandulwide cikozyano eco. 16Nkabela wakaamba wati, Sa anywebo ambuli sunu tamuna kumvwisya? 17Sa tamuna kuziba kuti kunjila, coonse cinjila mukanwa cilaya mwida, limwi cisowegwe kunze. 18#Mt 12:34Pele kuzwa eco cizwa mukanwa cilazwa mumoyo, nciconya ncicisofwaazya muntu. 19#Matl 8:21Nkaambo mumoyo wamuntu mulazwa miyeeyo mibi, bujayi, bumambi, bwaamu, kubba, bulengelezi, amatusi, 20Nzeezi zisofwaazya muntu. Pele kulya amaanza aatasambide takusofwaazyi muntu pe.\nJesu mbwaakaponya mwana mu-Kanana\n21 # Mk 7:24-30 Elyo Jesu wakazwa oko, wakatozya kuzisi zyaku-Turo aku-Sidoni. 22Nkabela umwi mwanakazi mu-Kanana wakucisi eco wakoongolola, wamwaambila kuti, Ndifwida luzyalo, Mwami, Mwana a-Davida, mwana wangu musimbi ulijisi loko daimona. 23Pele walo teewakamuvwiila niliba ijwi lyomwe. Lino basikwiiya bakwe bakeza, bakamubuzya kuti, Mutande, nkaambo uza buongolola musule lyesu. 24#Mt 10:6Wakavuwa kuti, Nsitumidwe pele kumbelele zisweekede zyamukowa wa-Israyeli luzutu, 25Lino wakaswena, wamukomba, wati, Mwami, ndigwasya. 26Walo wakavuwa kuti, Tacili cibotu kubweza insima yabana akwiisowela tubwa. 27Wakati, Mbukubede, Mwami! nkaambo tubwa tulalya tufwefwelenga tuwa kuzwa kumatafule aabasimalelo bato, 28#Mt 8:10,13Lino Jesu wakamuvwiila wati, Webo mwanakazi, lusyomo lwako ndupati! Akucitwe kulinduwe mbuli mboyanda. Nkabela mwana wakwe musimbi wakaponezegwa kuzwa kuciindi eco nciconya.\nJesu mbwaakasanina lwabili bantu banji\n29 # Mk 7:31 Lino Jesu wakazwa oko, wakainda kumbali alwizi lwaku-Galilaya. Nkabela wakatanta cilundu, wakakala nkukonya oko. 30Lino kwakamusikila makamu mapati aabantu, bakajisi zilema, boofu, basyataambi, batyokede, abamwi banji, bakafwambaana kubatula kumaulu aa-Jesu, nkabela wakabaponya. 31#Mk 7:37Mpawo makamu akagamba, nkaambo bakabona kuti basyataambi baamba, azilema zyapona, abatyokede beenda, aboofu babona. Nkabela bakalemeka Leza wa-Israyeli.\n32 # Mk 8:1-10 # Mt 14:14 Lino Jesu wakaita basikwiiya bakwe, wakati, Ndaafwida luzyalo makamu, nkaambo balikede kwangu mazuba otatwe, alimwi tabajisi cakulya, Nsiyandi kubamwaisya, bacifwide inzala, nkaambo inga bayoowizuka munzila. 33Lino basikwiiya bati, Ino tukazijane kuli okuno kusokwe zilyo zinji zyakukutya bantu banji bali boobu? 34Jesu wabaambila wati, Ino mulijisi zilyo zyongae? Bakati, Tulijisi mikamu iili musanu aibili atuswi tuce. 35Lino wakalailila bantu boonse kuti bakale ansi. 36Nkabela wakabweza eyo mikamu iili musanu aibili, answi, walumba, waikomona akwiiabila basikwiiya bakwe, abalo basikwiiya baabila makamu. 37Elyo bakalya boonse cakukuta, nkabela bufwefwelenga busyaala bakabuzuzya munsuwo zili musanu azibili. 38Abo ibakalya kabali zyuulu zyone, kutabala banakazi abana. 39Lino wakamwaisya makamu, wakanjila mubwaato, waakusika kucisi caku-Magada.\nExplorer les versets de Matayo 15


JW Mulongo wa Muswaangano Wabuumi Amulimo Wamu March 26–April 1, 2018\nMt. 25:1-6—Banakalindu bosanwe bacenjede alimwi abanakalindu bosanwe bafwubafwuba bakaunka kutegwa bakacinge sibwiinga\nMt. 25:7-10—Banakalindu bafwubafwuba tiibakaliko ciindi sibwiinga naakasika\nMt. 25:11, 12—Balikke banakalindu bacenjede mbobakazumizyigwa kunjila muŋanda yapobwe lyabwiinga\nMt. 25:31-33—Amupandulule cikozyanyo cambelele ampongo. (w15 3/15 27 ¶7)\nMt. 25:40—Mbuti mbotukonzya kutondezya kuti tulababikkila maano banabokwabo a Kristo? (w09 10/15 16 ¶16-18)\nKubala Bbaibbele: (4 min.) Mt. 25:1-23\nLweendo Lwakupilukila Lwabili: (3 min.) Amubelesye mubandi wacitondezyo. Amumutambe mukamwiniŋanda ku Ciibalusyo.\nLweendo Lwakupilukila Lwatatu: (3 min.) Amulisalile lugwalo lwakubelesya, mpoonya amumwaabile bbuku libelesyegwa kwiiya.\nMakani: (6 min.) w15 3/15 27 ¶7-10—Mutwe: Ino Cikozyanyo Cambelele Ampongo Citondezya Buti Mbouyandika Mulimo Wakukambauka?\n“Kuyungizya Luzyibo Lwesu Mumulimo Wakukambauka—Kuyiisya Basikwiiya Kulibambila”: (10 min.) Mubandi abaswiilizi. Mwamana, amweebelele alimwi akubandika kavidiyo ikatondezya sikumwaya uuyiisya sikwiiya Bbaibbele mbokulibambilwa cibalo cakwiiya. Amubatambe baswiilizi kwaamba nzila zimwi nzyobakacita kutegwa bazwidilile kugwasya basikwiiya kulibambila ciiyo ca Bbaibbele.\nAmukabatambule Beenzu: (5 min.) Makani aayeeme acibalo icili mu Kabbuku Kamuswaangano wa Buumi Amulimo kamu March 2016. Amwaambe zyakuluula zimwi izyakamukkomanisya mumwaka wa 2017 ciindi ca Ciibalusyo. Amubayeezye boonse kujatikizya kwakupakiŋila myootokala, kwakunjilila alimwi akwakuzwida akubayeezya zintu zimwi ziyandika kujatikizya muswaangano wa Ciibalusyo uuyooba mu March 31.\nCiiyo ca Bbaibbele Cambungano: (30 min.) jy cibalo 14\nLwiimbo 79 Amupailo\nMulongo wa Muswaangano Wabuumi Amulimo Wesu wa Bunakristo Wamu March 26–April 1, 2018


Matalikilo 9 IBBAIB63 - Lino Leza wakalongezya Nowa - Bible Search\nMatalikilo 8 Matalikilo 10\nCizuminano Leza ncaakatangana anyika\n1-Lino Leza wakalongezya Nowa abana bakwe, wabaambila kuti, Amuzyalisye, muvule, muzuzye nyika. 2-Banyama boonse baansi abayuni boonse bakujulu bamuyoowe akukankama kubusyu bwanu. Boonse biyo, abauka bayavula ansi answi zyamulwizi, baabwa mumaanza aanu. 3-Baumi boonse bayavula ansi bayoomubeda zilyo, mbubonya mbuli zisyu zisia-sia. Zyoonse biyo ndamupa nzizyo. 4-Pele tamweelede kulya nyama antoomwe abuumi bwayo, nkokuti bulowa bwayo. 5-Ncobeni bulowa bwanu, bulowa bwabuumi bwanu, njoobuyandaula. Kumaanza aabanyama boonse njoobuyandaula, akumaanza aamuntu njoobuyandaula. Muntu umwi aumwi, kumaanza aamweenzinyina njooyandaula buumi bwakwe. 6-Kufumbwa muntu uutila bulowa bwamuntunyina, bulowa bwakwe alakwe buyootilwa kumaanza aamuntu, nkaambo muntu wakalengwa mucinkozya ca-Leza.\n7-Lino nywebo amuzyalisye akuvula, mube banji munyika akuvula mulinjiyo.\n8Elyo Leza wakaambila Nowa abana bakwe mbaakali abo kuti, 9Amubone! Mebo ndatangana anywe cizuminano cangu, nywebo alunyungu lwanu luciza, 10-abanyama boonse mbomuli abo, bayuni bakujulu abanyama baansi aboonse mbomuli abo mubwaato, banyama boonse biyo baansi. 11-Njootangana anywe cizuminano, nkabela bantu boonse tabakooyoonyonyoonwa limbi mumaanzi aazambangulwe. Takukooyooba limbi izambangulwe lyakuvwinyauna nyika. 12-Alimwi Leza wakaamba kuti, Nceeci citondezyo cacizuminano cangu ncitutangene anywe, inywe abaumi boonse mbomuli abo mumazyalani oonse. 13Ndabika fulicoongo wangu mujoba, abe citondezyo cacizuminano cangu ncitutangene anyika. 14Kuyooba kuti, na ndabusya ijoba ajulu lyanyika, fulicoongo wangu uyooboneka mujoba, 15-elyo njooyeeya cizuminano ncitutangene anywe, inywe abaumi boonse bamisyobo yoonse, Takukooyoosika limbi maanzi aazambangulwe kuzoovwinyauna bantu boonse. 16-Fulicoongo uyooba mukati kajoba, lino njoomulanga akuyeeya cizuminano citeeli ca-Leza ncatangene abaumi boonse bamisyobo yoonse yaansi. 17Leza wakaambila Nowa kuti, Nceeci citondezyo cacizuminano cangu ncintangene abaumi boonse baansi.\nHamu mbwaakasampaula wisi\n18-Lino bana ba-Nowa ibakazwa mubwaato mbaaba: Semu a-Hamu a-Jafeti. Hamu nguwakazyala Kanana. 19-Aba botatwe bakali bana baNowa, nkabela mbembabo ibakazuzya nyika yoonse.\n20-Lino Nowa wakatalika kulima nyika. Wakalima muunda wamasaansa 21-Lino naakanywa waini, wakakolwa, walivumbulula mucilao cakwe. 22Nkabela Hamu wisi Kanana wakabona cinswe cawisi, walwiida babunyina bakwe bobile ibakali anze. 23-Lino Semu a-Jafeti bakabweza cikobela, bacibika amakuko aabo bobile, beenda cibundasule, bavumba cinswe cawisaabo. Masyu aabo akali futete, aboobo teebakabona cinswe cawisaabo. 24Elyo Nowa naakasinsimuka kuzwa kukukolwa kwakwe, wakaziba mwanaakwe muniini ncaakamucitila, 25-nkabela wakati,\nUzooba muzike wabazike akati kabanyina!\nAlumbwe Jehova Leza wa-Semu,\nKanana abe muzike wakwe.\n27-Leza akomezye lunyungu lwa-Jafeti,\nAkale muzilao zya-Semu.\nAlakwe Kanana abe muzike wakwe.\n28Nkabela izambangulwe nilyakamana, Nowa wakacili kupona myaka iili myanda yotatwe amakumi osanwe. 29-Aboobo mazuba oonse aa-Nowa akasika kumyaka iili myanda iili musanu aine amakumi osanwe, elyo wakafwa.


Zisyomezyo Zya Bwami—Kubambulula Zintu Zyoonse Kuti Zibe Zipya | Bwami bwa Leza\nSena mulalombozya kukubona kuzuzikizyigwa kwazisyomezyo zya Bwami?\nZisyomezyo zya Bwami—Kubambulula Zintu Zyoonse Kuti Zibe Zipya\nAMWEEZYEEZYE kuti mwacela apele lipati libizidwe kabotu kuzwa kucisamu. Kamutanalibikka mumutaanga mwalinunkizya alimwi mwamvwa kuti linunkila kabotu. Mwali kubeleka kwamawoola manji, pele mulimvwa buyo kabotu alimwi mulilibambilide kuzumanana kubeleka. Banyoko bali munsi aacisamu icili afwaafwi, balikkomene alimwi balabandika abanamukwasyi bamwi abalongwe ibabagwasya kutebula. Balibonya kuti bacili bana—mbubwenya mbobakabede kuti mwayeeya ciindi eeco nomwakacili mwana. Tamukonzyi kusyoma kuti mwakababona kabacembaala munyika iilya iyakamana. Mwakababona kabaciswa, mwakababona nobakali kufwa, alimwi mwakalila nomwakali kubazikka mucuumbwe. Nokuba boobo, mbaaba lino muli antoomwe, balapona alimwi bajisi buumi bubotu antoomwe abantu bamwi banji!\nTulizyi kuti ciindi cili boobo ciyoosika. Tulizyi oobo nkaambo zisyomezyo zya Leza zilazuzikizyigwa lyoonse. Mucibeela eeci tulalanga-langa mboziyakuzuzikizyigwa ino-ino zisyomezyo zya Bwami zimwi, calo iciyakusololela ku Amagedoni. Alimwi tulalanga-langa zisyomezyo zya Bwami zimwi iziyakuzuzikizyigwa yaakwiinda Amagedoni. Eelo kaka tuyookkomana kubona ciindi Bwami bwa Leza nobuyoolela nyika yoonse mbwiizulwa, kubambulula zintu zyoonse kuti zibe zipya!\nBwami bwa Leza Bwabagwisya Basinkondo ba Bwami\nMulakonzya kulibambila lino nkondo ya Amagedoni.\nBwami Bwazuzikizya Kuyanda kwa Leza Anyika\nMbuti mbomukonzya kuba masimpe kuti zisyomezyo zya Jehova ziyakuzuzikizyigwa ncobeni?


“Kosyoma Jehova Akucita Zintu Zibotu”—Intembauzyo 37:3 | Yakwiiya\n“Kosyoma Jehova akucita zintu zibotu . . . alimwi kosyomeka mumilimo yako.”—INT. 37:3.\nNYIMBO: 133, 63\nINO NCINZI NCOTUKONZYA KWIIYA KUJATIKIZYA KUSYOMA JEHOVA KUZWA KULI . . .\nbabelesi ba Jehova bambi basyomeka?\n1. Ino ninguzu nzi zigambya Jehova nzyaakabalenga anzizyo bantu?\nJEHOVA wakalenga bantu akubapa nguzu zyakucita zintu zinji zigambya. Wakatupa nguzu zyakuyeeya kutegwa katumana mapenzi alimwi akuyeeya nzyotuyoocita kumbele. (Tus. 2:11) Wakatupa nguzu zyakucita zintu nzyotuyeeya kucita, eeci citupa kucikonzya kuzuzikizya mbaakani zyesu. (Flp. 2:13) Alimwi wakatulenga amanjezyeezya—inguzu zyakuzyalwa anzizyo zyakuzyiba cibi acibotu—alo aakonzya kutugwasya kutantamuka kucita zibi alimwi akubambulula zibi zyesu ikuti twalubizya.—Rom. 2:15.\n2. Mbuti Jehova mbwayanda kuti katuzibelesya nguzu nzyaakatupa?\n2 Jehova uyanda kuti katuzibelesya kabotu nguzu nzyaakatupa. Nkaambo nzi? Nkaambo ulatuyanda, alimwi ulizyi kuti citupa kukkutila ikuti naa twazibelesya kabotu zipego eezyi. Kwiinda mu Jwi lyakwe, cakwiinduluka-induluka, Jehova utukulwaizya kubelesya nguzu zyesu kucita zintu zili kabotu. Mucikozyanyo mu Magwalo aa Chihebrayo tubala kuti: “Makanze aabankutwe masimpe apa kuzwidilila”; alimwi “kufwumbwa mulimo maanza aako ngaajana, koubeleka anguzu zyako zyoonse.” (Tus. 21:5; Muk. 9:10) Mu Magwalo aa Banakristo aa Chigiriki, twaambilwa kuti: “Kufwumbwa leelyo notujisi coolwe, atucitile bantu boonse milimo mibotu”; alimwi “kweelana acipego umwi aumwi ncaakatambula, amucibelesye mukubelekelana.” (Gal. 6:10; 1Pet. 4:10) Cakutadooneka, Jehova uyanda kuti tugwasyigwe alimwi akugwasya bambi.\n3. Nkulezya kuli buti bantu nkobajisi?\n3 Nokuba boobo, Jehova ulizyi kuti bantu kuli mpobagolela. Swebo lwesu kutugama, tatukonzyi kumana kutalondoka, cibi, alimwi alufwu; nokuba kweendelezya bantu bamwi, nkaambo boonse balijisi lwaanguluko lwakulisalila. (1Bam. 8:46) Kufwumbwa naa tulakonzya kuba aluzyibo luli buti, lyoonse tunooli mbuli bana twakozyanisyigwa a Jehova.—Is. 55:9\nCiindi nomujisi buyumuyumu, ‘kamusyoma Jehova akucita zintu zibotu’\n4. Ino ncinzi ncotutiilange-lange mucibalo eeci?\n4 Mubukkale buli boonse, tweelede kusyoma Jehova kuti atusololele, kusyoma mulinguwe kuti atugwasye alimwi akutucitila zintu nzyotutakonzyi kulicitila. Aciindi ncomunya, tweelede kucita nzyotukonzya, nkokuti ikubweza ntaamu zyeelede kutegwa tumane mapenzi alimwi akugwasya bantu bamwi. (Amubale Intembauzyo 37:3.) Mubufwaafwi, tweelede kucita zintu zyoonse zyobilo ‘kusyoma Jehova akucita zintu zibotu’; alimwi tweelede ‘kusyomeka kumilimo yesu.’ Mumbazu eeyi, atulange-lange ncotukonzya kwiiya kuzikozyanyo zya Nowa, Davida alimwi ababelesi ba Jehova bamwi basyomeka ibakasyoma Jehova alimwi akubweza ntaamu zyakali kuyandika. Mbubwenya mbotutiibone, eeci cakali kubikkilizya kuzyiba nzyobakali kukonzya kucita alimwi anzyobatakali kukonzya kucita, mpoonya akubweza ntaamu yeelede.\nCIINDI NOTUZINGULUKIDWE ABANTU BACITA ZIBI\n5. Amupandulule bukkale mbobwakabede muciindi ca Nowa.\n5 Nowa wakali kukkala munyika ‘yakazwide bubi’ alimwi akutalilemeka. (Matl. 6:4, 9-13) Wakalizyi kuti Jehova mukuya kwaciindi uyakwiinyonyoona nyika mbyaabi eeyo. Nokuba boobo, kweelede kuti Nowa wakalikopene akaambo kabukkale bubyaabi bwakaliko. Mubukkale oobo, Nowa wakalizyi kuti kwakali zintu nzyaatakali kukonzya kucita alimwi anzyaakali kukonzya kucita.\nKukazyigwa kwamulimo wesu (Amubone muncali 6-9)\n6, 7. (a) Nzintu nzi Nowa nzyaatakali kukonzya kucita? (b) Mbuti mbotuli mubukkale ibukozyenye amubukkale mwaakabede Nowa?\n6 Zintu Nowa nzyaatakali kukonzya kucita: Nokuba kuti cakusyomeka Nowa wakakambauka mulumbe wa Jehova wakucenjezya, tanaakali kukonzya kubasinikizya bantu babi bakamuzingulukide ikutambula mulumbe ooyo, naa kupa kuti Zambangulwe ifwambaane kuboola. Nowa wakeelede buyo kusyoma Jehova kuti uyoocizuzikizya cisyomezyo cakwe cakumana bubi aciindi ceelede.—Matl. 6:17.\n7 Andiswe mazuba aano tupona munyika iizwide bubi, yalo njasyomezya kuti Jehova uyakwiinyonyoona. (1Joh. 2:17) Kwacecino ciindi, tatukonzyi kubasinikizya bantu kuti baazumine “makani mabotu aa Bwami.” Alimwi taakwe ncotukonzya kucita kutegwa “mapenzi mapati” afwambaane kuboola. (Mt. 24:14, 21) Mbubwenya mbuli Nowa, tweelede kuba alusyomo luyumu, kusyoma kuti Jehova lino-lino ulabweza ntaamu. (Int. 37:10, 11) Tulisinizyide kuti Jehova takaizumizyi nyika eeyi mbyaabi kuti izumanane kubako nobuba buzuba bomwe buyo kwiindilila aciindi ncabikkide kuti azuzikizye makanze aakwe.—Hab. 2:3.\n8. Mbuti Nowa mbwaakabikkila buyo maano kuzintu nzyaakali kukonzya kucita? (Amubone cifwanikiso icili kumatalikilo aacibalo.)\n8 Zintu Nowa nzyaakali kukonzya kucita: Muciindi cakutyompwa akaambo kazintu nzyaatakali kukonzya kucita, Nowa wakabikkila buyo maano kuzintu nzyaakali kukonzya kucita. Mbwaakali “imukambausi wabululami,” Nowa cakusyomeka wakaambilizya mulumbe wakucenjezya ngwaakaambilwa kuti aambilizye. (2Pet. 2:5) Cakutadooneka, kucita boobo kwakamugwasya Nowa kuzumanana kuba alusyomo luyumu. Kunze aamulimo wakukambauka, Nowa wakabelesya nguzu zyakwe alimwi amaano aakwe kutegwa azuzikizye mulimo ngwaakapegwa a Leza iwakuyaka bwato.—Amubale Bahebrayo 11:7.\n9. Mbuti mbotukonzya kwiiya cikozyanyo ca Nowa?\n9 Mbubwenya mbuli Nowa, tulasolekesya kuba “azintu zinji zyakucita mumulimo wa Mwami.” (1Kor. 15:58) Milimo eeyo ilakonzya kubikkilizya kuyaka alimwi akubamba masena aakukombela, kulyaaba kugwasilizya kubeleka kumiswaangano mipati, naa kubelekela kuofesi yamutabi naa kuofesi yabasanduluzi. Kwiinda zyoonse, tulalitakata mumulimo wakukambauka, katuzyi kuti mulimo ooyu uyumya bulangizi bwesu bwakumbele. Mucizyi uumwi uusyomeka wakaamba kuti: “Ciindi nomwaambila bamwi kujatikizya zilongezyo zya Bwami bwa Leza, muyoobona kuti baswiilizi banu tabajisi bulangizi naaceya alimwi babona mapenzi aabo kuti anooliko lyoonse.” Masimpe, kutola lubazu mumulimo wakukambauka kuyumya bulangizi bwesu bwakumbele alimwi akutaleka kutola lubazu mumuzundano wakubalika wabuumi.—1Kor. 9:24.\n10. Amupandulule bukkale mwaakabede Davida.\n10 Jehova wakaamba Mwami Davida kuti, ‘mwaalumi weendelana amoyo wakwe.’ (Mil. 13:22) Buumi bwa Davida boonse bwakali bwabululami. Nokuba boobo, ciindi cimwi wakacita cibi cipati. Wakacita bumambe a Bati-seba. Kuyungizya waawo, wakasola kucisisa cibi eeco kwiinda mukubikka bubambe bwakuti mulumi wa Bati-seba, Uriya, ajaigwe munkondo. Mane buya Davida wakapa Uriya kumugama lugwalo ilwakali kwaamba kuti ajaigwe! (2Sam. 11:1-21) Cakutadooneka, zibi zya Davida zyakayubunuka. (Mk. 4:22) Eeci nocakacitika, ncinzi Davida ncaakacita?\nZibi nzyotwakacita kaindi (Amubone muncali 11-14)\n11, 12. (a) Ciindi naakabisya Davida, zintu nzi nzyaatakali kukonzya kucita? (b) Ikuti naa tweempwa ciindi notwacita cibi cipati, ncinzi ncotweelede kusyoma kuti Jehova uyootucitila?\n11 Zintu Davida nzyaatakali kukonzya kucita: Davida tanaakali kukonzya kuzijokolola zintu nzyaakacita. Alimwi tanaakali kukonzya kwaatija mapenzi akali kuyooboola akaambo kakulubizya kwakwe. Mubwini, mapenzi aamwi akali kuyoozumanana kumulwana Davida mubuumi bwakwe boonse. (2Sam. 12:10-12, 14) Aboobo, wakali kuyandika lusyomo. Wakeelede kusyoma kuti ikuti naa weempwa ncobeni, Jehova wakali kuyoomulekelela akumugwasya kuti aliyumye mumapenzi aakali kuyooboola akaambo kamicito yakwe.\n12 Akaambo kakuti tatulondokede, toonse buyo tulabisya. Zibi zimwi zipati kwiinda zimbi. Mubukkale bumwi, inga tiitwacikonzya kujokolola kulubizya nkotwakacita. Tulakonzya kupona amapenzi aboola akaambo kakubisya. (Gal. 6:7) Pele tusyoma majwi aa Leza, kusyoma kuti ikuti naa tweempwa, Jehova uyootugwasya muziindi zyamapenzi—nokuba kuti mapenzi aayo ndiswe twakaaleta.—Amubale Isaya 1:18, 19; Milimo 3:19.\n13. Ino mbuti Davida mbwaakacibambulula cilongwe cakwe a Jehova?\n13 Zintu nzyaakali kukonzya kucita Davida: Davida wakazumizya Jehova kuti amugwasye kupona kumuuya. Nzila iimwi mbwaakacita oobo nkwiinda mukuzumina lulayo kuzwa kumwiiminizi wa Jehova, musinsimi Natani. (2Sam. 12:13) Alimwi Davida wakapaila kuli Jehova, kulyaambilila zibi zyakwe alimwi akutondezya kuti wakali kuyandisisya kubukulusya cilongwe cakwe a Jehova. (Int. 51:1-17) Muciindi cakuti atyompwe akaambo kakulipa mulandu, Davida wakaiya kuzibi zyakwe. Masimpe, tanaakainduluka kucita zibi zipati eezyo. Mukuya kwaciindi, wakafwa kasyomeka, kusyomeka kwakwe kwakazumanana kuyeeyegwa a Jehova.—Heb. 11:32-34.\n14. Ncinzi ncotukonzya kwiiya kucikozyanyo ca Davida?\n14 Ncinzi ncotukonzya kwiiya kuzwa kucikozyanyo ca Davida? Ikuti naa twacita cibi cipati, tweelede kweempwa kuzwa ansi aamoyo akulomba Jehova kuti atulekelele. Tweelede kulyaambilila zibi zyesu kulinguwe. (1Joh. 1:9) Alimwi tweelede kubona baalu, balo bakonzya kutugwasya kumuuya. (Amubale Jakobo 5:14-16.) Kwiinda mukutobela bubambe bwa Jehova, tutondezya kuti tulasyoma mucisyomezyo cakwe cakutuponya alimwi akutulekelela. Kuyungizya waawo, tweelede kwiiya kuzwa kuzibi zyesu, tweelede kuzumanana mumulimo wa Jehova, alimwi akulangila izili kumbele katujisi lusyomo.—Heb. 12:12, 13.\nKuciswa-ciswa (Amubone muncali 15\n15. Ino ncinzi ncotwiiya kucikozyanyo ca Hana?\n15 Ambweni mulakonzya kuyeeya kujatikizya babelesi basyomeka bakaindi bambi ibakasyoma muli Jehova akubweza ntaamu ziyandika. Mucikozyanyo, Hana tanaakali kukonzya kulimana penzi lyakutazyala munguzu zyakwe mwini. Pele wakasyoma Jehova kuti ulamuumbulizya, aboobo wakazumanana kukomba kutempele alimwi akupaila camoyo woonse. (1Sam. 1:9-11) Sena eeci tacili cikozyanyo cibotu kulindiswe? Ikuti naa katujisi penzi lyakuciswa-ciswa naa buyumuyumu bumwi buyo mbotutakonzyi kumana, tweelede kuwaala makatazyo eesu oonse kuli Jehova, katusyomede kuti ulatubikkila maano. (1Pet. 5:6, 7) Alimwi tweelede kucita zintu nzyotukonzya kutegwa katugwasyigwa amiswaangano ya Bunakristo alimwi azyakulya zimwi zyakumuuya.—Heb. 10:24, 25.\nBana bazangi (Amubone muncali 16)\n16. Ncinzi bazyali ncobakonzya kwiiya kumudaala Samuele?\n16 Ino mbuti kujatikizya bazyali basyomeka ibajisi bana bakazanga? Mudaala Samuele tanaakali kukonzya kubasinikizya bana bakwe basankwa bapati kuti bazumanane kusyomeka kuzyeelelo ziluleme nzyaakabayiisya. (1Sam. 8:1-3) Makani wakeelede kwaasiya mumaanza aa Jehova. Nokuba boobo, Samuele wakali kukonzya kuzumanana kusyomeka alimwi akukkomanisya Jehova, Usyi wakwe wakujulu. (Tus. 27:11) Mazuba aano, bazyali banji Banakristo balijana mubukkale bukonzyenye aboobu. Basyoma kuti mbubwenya mbuli usyi wamucikozyanyo camwana mutaka, Jehova lyoonse ulabikkila maano kubatambula basizibi ibeempwa. (Lk. 15:20) Aciindi ncomunya eeci, bazyali bali boobo balabeleka canguzu kuzumanana kusyomeka kuli Jehova, kabalombozya kuti cikozyanyo cabo cibotu inga capa kuti bana babo bapiluke kubutanga.\nPenzi lyakubula mali (Amubone muncali 17)\n17. Nkaambo nzi cikozyanyo camukamufwu mucete ncocikulwaizya?\n17 Alimwi, amuyeeye buyo kujatikizya mukamufwu mucete wamuciindi ca Jesu. (Amubale Luka 21:1-4.) Tanaakali kukonzya kucita cintu cili coonse kujatikizya zintu zibi zyakali kucitwa kutempele. (Mt. 21:12, 13) Alimwi kweelede kuti zisyoonto zintu nzyaakali kukonzya kucita kutegwa alwane penzi lyakubula mali. Pele cakuliyandila wakasanga “tukkobili tobilo,” twalo ‘ntwaakali kuponena.’ Mukaintu ooyu uusyomeka wakatondezya lusyomo muli Jehova cakumaninina kazyi kuti, ikuti naa wabikka zintu zyakumuuya mubusena bwakusaanguna, Jehova ulakonzya kumupa zintu nzyayandika. Lusyomo lwamukamufwu lwakamupa kuti atobele bubambe bwakaliko bwabukombi bwakasimpe. Mbubwenya buyo, andiswe tulasyoma kuti, ikuti naa twasaanguna kuyandaula Bwami, Jehova uyoobona masimpe kuti tulijisi zintu nzyotuyandika.—Mt. 6:33.\n18. Amupe cikozyanyo camazuba aano camubelesi wakali kuzilanga kabotu zintu.\n18 Bunji bwabasyomima mazuba aano abalo batondezya lusyomo muli Jehova alimwi akubweza ntaamu ziyandika. Atulange-lange mukwesu wazina lyakuti Malcolm, walo iwakazumanana kusyomeka kusikila naakafwa mu 2015. Kwamyaka minji walo alimwi abakaintu bakwe njobakabelekela Jehova, zimwi ziindi bakali kujana buyumuyumu. Mukwesu ooyu wakaamba kuti: “Mazuba ngunamasandu, alimwi zintu mubuumi zilakatazya. Pele Jehova ulabalongezya aabo bamusyoma.” Ino ncinzi mukwesu Malcolm ncaakakulwaizya? Wakati: “Kamupaila kulomba kuti mube basungu mumulimo wa Jehova kusikila mpomugolela. Amubikkile maano kuzintu nzyomukonzya kucita ikutali nzyomutakonzyi kucita.” *\n19. (a) Nkaambo nzi lugwalo lwesu lwamwaka wa 2017 ncolweelela? (b) Ino muyoolubelesya buti lugwalo lwamwaka wa 2017 mubuumi bwanu?\n19 Bweende bwazintu obuno ‘mbobuyaabubijila limwi,’ tulakonzya kulangila mapenzi aakatazya kapati. (2Tim. 3:1, 13) Aboobo cilayandika kapati kutazumizya mapenzi aayo kuti atutyompye. Muciindi caboobo, tweelede kuba alusyomo luyumu muli Jehova akubweza ntaamu ziyandika zili zyoonse nzyotukonzya. Eelo kaka luleelela lugwalo lwesu lwamwaka wa 2017 lwakuti: “Kosyoma Jehova akucita zintu zibotu”!—Int. 37:3.\nLugwalo lwesu lwamwaka wa 2017: “Kosyoma Jehova Akucita Zintu Zibotu”—Intembauzyo 37:3\n^ munc. 18 Amubone Ngazi Yamulindizi, yamu October 15, 2013, mapeeji 17-20.


Kulonga 13 IBBAIB63 - Lino Jehova wakaambila Musa kuti, - Bible Search\nKulonga 12 Kulonga 14\nImwi milao yabana bataanzi ayazinkwa zitakwe bumena\n1Lino Jehova wakaambila Musa kuti, 2-Undisalazizye mwana umwi aumwi mutaanzi uujalula mulyango wazyalilo akati kabana ba-Israyeli, naba muntu naba munyama. Boonse buyo babe bangu.\n3-Nkabela Musa wakaambila bantu kuti, Amwiingasile buzuba obuno nemwazwa mu-Egepita kuzwa muŋanda yabuzike, nkaambo kunguzu zyajanza lyakwe Jehova wamupozya mucisi eci. Kutaligwi zinkwa zili abumena. 4-Buzuba obuno bwamumwezi wa-Abibi mwazwa. 5Lino Jehova naayoomusisya kunyika yaba-Kanana ayaba-Hiti ayaba-Amori ayabaHivi ayaba-Jebusi, nyika njindakasyomezya kulibamauso kumupa, nyika iikunka malili abuci, muleelede kubamba milimo eyi mumwezi uno. 6-Mazuba aali musanu aabili muleelede kulya zinkwa zitakwe bumena, lino mubuzuba bwamusanu aabili kuyooba ipobwe lya-Jehova. 7Zinkwa zitakwe bumena nzezyeelede kuligwa mazuba aali musanu aabili; takweelede kubonwa zinkwa zili abumena akati kanu; takweelede kubonwa bumena mucisi canu coonse. 8-Elyo mubuzuba obo uleelede kupandulwida mwana wako kuti, Nkaambo kaceeco Jehova ncaakandicitila nendakazwa ku-Egepita. 9-Ciyoomubeda mbuli citondezyo cakujanza lyako na mbuli ciibalusyo akati kameso aako, kuti mulao wa-Jehova ube mukanwa lyako, nkaambo Jehova wakamupozya kuzwa ku-Egepita ajanza ijumu. 10Nkaambo kako uleelede kubamba ciyanza eci kuciindi ceelede myaka yoonse.\n11-Alimwi Jehova naayoomusisya kunyika yaba-Kanana mbubonya mbwaakasyomezya kulibamauso, akwiipa nduwe, 12-uleelede kulondweda Jehova kufumbwa uujalula izyalilo. Boonse bataanzi kuzyalwa baŋombe zyako, nkokuti bapoho, bayooba ba-Jehova. 13-Amutaanzi umwi aumwi wambongolo uleelede kumununuzya kabelele; watamununuzya uleelede kutyola insingo yakwe. Abalo bataanzi babana bako balombe uleelede kubanununa. 14-Lino kuciindi ciboola, mwanaako aakubuzya kuti, Nkutyeni eci? uleelede kumwaambila kuti, Kunguzu zyajanza lyakwe Jehova wakatupozya kuzwa ku-Egepita kuŋanda yabuzike. 15Nkaambo Farao naakaliyumya kukutukasya kuya, Jehova wakajaya bana bataanzi boonse bamucisi ca-Egepita, bana bataanzi babantu abana bataanzi baŋombe. Nkaambo kako ndapaizizya Jehova boonse baalumi bajalula izyalilo, pele boonse bataanzi akati kabana bangu ndabanununa. 16-Eci ciyanza cibe mbuli citondezyo cakujanza lyako na mbuli ciibalusyo akati kameso aako, nkaambo kunguzu zyajanza lyakwe Jehova wakatupozya kuzwa ku-Egepita.\nLeza mbwaakapozya ba-Israyeli kuzwa ku-Egepita\n17-Lino Farao naakaleka bantu kuti baye, Leza takwakabeenzya kunzila yakwiinda kucisi caba-Filisti, nekuba kuti yakali kukosola, nkaambo Leza wakati, Na bantu babona inkondo, ambweni balatama akupiluka ku-Egepita. 18-Leza wakeenzya bantu munzila iizyunguluka kunkanda ku-Lwizi Lusalala, Nkabela bana ba-Israyeli bakazwa kunyika ya-Egepita balilibambide kunkondo. 19-Alimwi Musa wakatolelela zifuwa zya-Josefa, nkaambo Josefa wakakonkezya loko bana ba-Israyeli, wati, Ncobeni Leza uyoomuswaya; lino muleelede kutolelela zifuwa zyangu kuzwa okuno. 20-Elyo bakalonga kuzwa ku-Sukoti, baakukala-kala ku-Etamu kumagolelo nankanda. 21-Nkabela Jehova wakali kubazulwida isikati amusumpululu wajoba kuti abatondezye inzila, amasiku amusumpululu wamulilo kuti abamunikile, kuti kabeenda amasiku asikati. 22-Taakwe naakabanyanzya musumpululu wajoba wasikati nuuba musumpululu wamulilo wamasiku.


Eliya Abasinsimi baBbaala kuChilundu chaKkarimeli | Zyiiyo Zyabana Zizwa muBbayibbele\nMisyobo iili kkumi yabwaami bwaIsrayeli yakali abaami bakali kuchita zibi, pesi Ahabbu wakaliindilide. Wakakwete mukayintu wakali kuchita zibi akukomba Bbaala. Zina lyakwe nguJezebbeli. Ahabbu aJezebbeli bakapa kuti bantu bakombe Bbaala alimwi bakajaya basinsimi baJehova. Jehova wakachitaanzi? Wakatuma musinsimi Eliya kuti akabuzye Ahabbu mulumbe uzwa kuli Leza.\nEliya wakabuzya Mwaami Ahabbu kuti mvula yakali kuyooleka kuwa muchisi chaIsrayeli akaambo kazibi zyakwe. Kwaminyaka iyinda kwiitatu, tekwakalikwe zilyo alimwi bantu bakafwa nzala. Jehova wakamutuma lubo Eliya kuli Ahabbu. Mwaami wakati: ‘Nduwe watweetela mapenzi. Nduwe wapa kuti kube oobu.’ Eliya wakasandula kati: ‘Teendime pe ndapa kuti mvula itawi. Pesi nduwe nkaambo ulikukomba Bbaala. Atuchite musunko uyootondeezya kuti ngwani Leza wakasimpe. Bungania bantu boonse abasinsimi baBbaala kuChilundu chaKarimeli.’\nBantu bakabungana kuchilundu. Eliya wakati: ‘Amuyeeyesesye kabotu. Ikuti Jehova nguLeza wakasimpe amumutobele. Ikuti nguBbaala amumutobele. Atuchite musunko. Basinsimi baBbaala bali 450 beelede kulibambila chipayizyo akwiita leza wabo andime ndiyoolibambila changu akwiita Jehova. Uyoosandula kwiinda mukweeta mulilo nguwe Leza wakasimpe.’ Bantu bakazumina.\nBasinsimi baBbaala bakalibambila chituuzyo chabo. Buzuba boonse bakakwiilila leza wabo kabati: ‘O Bbaala kotuswiilila.’ Bbaala naakakachilwa kusandula, Eliya wakasaanguna kubafubaazya. Wakati: ‘Amukwiilisisye. Amwi ulikoona uyanda kubusigwa.’ Basinsimi baBbaala bakaliswini kukwiila kusika nilyakaba goko. Pesi Bbaala taakabasandula pe.\nEliya wakabikka chituuzyo chakwe achipayililo akuchitila maanzi. Wakakomba kati: ‘O Jehova, bantu abazibe kuti nduwe Leza wakasimpe.’ Chakufwambaana, Jehova wakeeta mulilo kuzwa kujulu mpawo wakuumpa chituuzyo. Bantu bakakwiila kabati: ‘Jehova nguLeza wakasimpe!’ Eliya wakati: ‘Mutabalekeli basinsimi baBbaala kuti bachije!’ Buzuba oobo, kwakajayigwa basinsimi baBbaala bali 450.\nNikwakalibonia kayoba kazwa kulwizi, Eliya wakabuzya Ahabbu kuti: ‘Kuli mvula mpati iyanda kuwa. Kolibambila ngolo yako uyinke kung’anda.’ Kujulu kwakasiya, kwakaba luwo alimwi mvula mpati yakawa. Kuzwa waawo, bbalangwe lyakamana. Ahabbu wakachijaana angolo yakwe. Pesi Eliya wakagwasigwa aJehova alimwi wakachijaana akusiya ngolo! Pesi mapenzi aEliya akali amana na? Atubone.\n“Bazibe kuti nduwe olike oojisi izina lya-Jehova, nduwe Mupatikampatila atala anyika.”—Intembauzyo 83:18\nMibuzyo: Niinzi chakachitika kuChilundu chaKkarimeli? Jehova wakayisandula biyeni nkombyo yaEliya?


Kumamanino Twakajanana—Makani Aakacitika Ncobeni | Ba Linda aba Sally Ong\nAkaluulwa aba Linda aba Sally Ong\nBa Linda: Nindakajisi myaka yakuzyalwa iili 12, bamaama bakandaambila kuti ndakajisi musyoonto wangu musimbi ngobakapa bantu bambi kuti bamulele. Ndakali kulibuzya naa musyoonto wangu ooyo awalo wakazyalwa kali musinkematwi mbuli ndime. Pele ndakakomena kanditamuzyi pe.\nBa Sally: Tiindakazyi kuti ndakapegwa kubantu bambi kuti bandilele mbabo. Bakaintu ibakandikomezya bakali kunduuma calunya alimwi bakali kundilela mbuli muzike, aboobo ndakakomena kandili muntu uutakkomene alimwi kandilendeledwe—zyalo iziyungizya mapenzi kumuntu wakazyalwa kali musinkematwi. Mpoonya ndakayaanya Bakamboni ba Jehova akutalika kwiiya Bbaibbele ambabo. Ciindi bakaintu aabo ibakandikomezya nobakazyiba, bakandikwibbaula abbeluti akucinca maloko aacijazyo, alimwi bakatalika kundikkiila muŋanda. Nindakajisi myaka yakuzyalwa iili 20, ndakabbalika aŋanda mpoonya Bakamboni bakatalika kundilela. Kumatalikilo kwamwaka wa 2012, ndakabbapatizyigwa.\nBa Linda: Nindakajisi myaka yakuzyalwa iili 20, ndakatalika kwiiya Bbaibbele a Bakamboni ba Jehova. Kumbele, ndakatalika kujanika kumiswaangano yacooko ku Jakarta, ooko pulogilamu yamuswaangano nkoyakali kusanduludwa basinkematwi. Kandili kooko ndakaswaangana abasinkematwi bambi banji, kubikkilizya a Sally, imusimbi Kamboni iwakali kukkala ku North Sumatra. Kuli bumwi mbotwakeendelana, pele eeci tiindakacibikkila maano.\nBa Sally: Linda andime twakatalika kumvwana kapati. Ndakabona kuti kuli mbotwakakozyenye, pele tiindakaubikkila kapati maano muzeezo ooyu.\nBa Linda: Mu August 2012, buzuba bwakuti cifwumo ndilabbapatizyigwa, mumoyo ndakalombozya kuti kubota ndamujana musyoonto wangu ngondatakazyi nkwaakabede. Ndakamukombelezya Jehova kuti: “Aakaka ndigwasye kumujana musyoonto wangu kutegwa ndimwaambile kujatikizya nduwe.” Tiilyakalampa, bamaama bakatambula kagwalo kaafooni cakutayeeyelwa kuzwa kumuntu umwi iwakaazyi makani aajatikizya musyoonto wangu. Eeci cakasololela kuzintu izyakapa kuti tujanane a Sally.\nBa Sally: Ciindi Linda naakapandulula kuti ndakali musyoonto wakwe ngwaatakazyi nkwabede, cakufwambaana ndakaunka ku Jakarta andeke kuyooswaangana anguwe. Nindakainda aawo bamapulisa bakubbuwa lyandeke mpobalanga-langa bantu bazwa mundeke, ndakamubona Linda, kali abataata, bamaama alimwi amupati wangu umbi musimbi, kabalindila kunditambula. Ndakali kubimba akaambo kakukondwa. Twakakumbatana akumyontana, pele balo bamaama bakandikumbata kwaciindi cilamfwu. Toonse twakali kulila. Ciindi bamaama abataata nobakalilekelela kumwi kabalila akaambo kakuti bakandipa kuti ndilelwe abantu bambi, twakatalika alimwi kulila akukumbatana.\nBa Linda: Akaambo kakuti twakakomezyegwa munzila ziindene, tulasoleka kwiiya mbotukonzya kukkala kabotu antoomwe mbwaanga tuliindene bube alimwi ambotucita zintu. Nokuba boobo, tulayandana kapati.\nBa Sally: Lino Linda andime tukkala antoomwe alimwi tuli mumbungano yomwe iibelesya mwaambo wakutambaika mu Jakarta.\nBa Linda: Sally andime twakalaandeene kwamyaka yiinda ku 20. Tulamulumba Jehova kuti kumamanino twakajanana!


Ino Leza Nguni? | Makani Mabotu\nMakani Mabotu Aazwa Kuli Leza!\nAMUBALE MU Abbey Abkhaz Abui Achi Acholi Adhola Afrikaans Ahanta Aja Ajië Albanian Albanian Sign Language Alur American Sign Language Amharic Angolan Sign Language Arabic Arabic (Morocco) Arabic (Tunisia) Argentinean Sign Language Armenian Armenian (West) Armenian Sign Language Assamese Ateso Attié Aukan Australian Sign Language Austrian Sign Language Awajun Aymara Azerbaijani Azerbaijani (Cyrillic) Balinese Bambara Baoule Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Belorussian Bengali Betsimisaraka (Northern) Betsimisaraka (Southern) Biak Bicol Bidayuh (Bukar) Bislama Bissau Guinean Creole Blackfoot Bolivian Sign Language Bosnian Boulou Brazilian Sign Language British Sign Language Bulgarian Bulgarian Sign Language Bété Cambodian Catalan Cebuano Central Alaskan Yupik Chamorro Changana (Mozambique) Changana (Zimbabwe) Chavacano Chichewa Chiga Chilean Sign Language Chin (Hakha) Chin (Kuki) Chin (Tiddim) Chin (Zotung) Chinantec (Ojitlan) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chontal (Tabasco) Chopi Chuabo Chuj Chuukese Chuvash Cibemba Cinamwanga Cinyanja Colombian Sign Language Comorian (Ngazidja) Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Danish Sign Language Dari Dayak Ahe Dayak Ngaju Digor Diola Douala Drehu Dusun Dutch Dutch Sign Language Ecuadorian Sign Language Edo Efik Emberá (Catío) English Esan Estonian Estonian Sign Language Ewe Fante Faroese Fataluku Fijian Filipino Sign Language Finnish Finnish Sign Language Fon Frafra French French Sign Language Frisian Fulfulde (Cameroon) Futuna (East) Ga Galician Garifuna Gbaya Georgian German German Sign Language Ghanaian Sign Language Ghomálá’ Gitonga Gokana Gourmanchéma Gouro Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guerze Guianese Creole Gujarati Gun Guna Guéré Haitian Creole Hausa Havu Hawu Haya Hebrew Hehe Herero Hiligaynon Hindi Hiri Motu Hmong (White) Honduras Sign Language Hong Kong Sign Language Huastec (San Luis Potosi) Huave (San Mateo del Mar) Huichol Hungarian Hungarian Sign Language Hunsrik Iban Ibanag Ibinda Icelandic Igbo Igede Iloko Inakeanon Indian Sign Language Indonesian Indonesian Sign Language Irish Irish Sign Language Isoko Italian Italian Sign Language Itawit Ivorian Sign Language Japanese Japanese Sign Language Javanese Javanese (Eastern) Jula Kabiye Kabuverdianu Kabyle Kachin Kadazan Kambera Kannada Karen (S'gaw) Kazakh Kazakh (Arabic) Kekchi Khana Khasi Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kongo Konkani (Devanagari) Konkani (Roman) Korean Korean Sign Language Kosraean Kpelle Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Ladin (Gardenese) Lahu Lamba Lambya Laotian Latgalian Latvian Latvian Sign Language Lenje Lhukonzo Lingala Lithuanian Lithuanian Sign Language Lolo Lomwe Low German Luganda Lugbara Lunda Luo Luvale Luxembourgish Macedonian Macua Macushi Madagascar Sign Language Madi Madura Mahorian (Roman) Makasae Makhuwa-Meetto Malagasy Malawi Sign Language Malay Malayalam Malaysian Sign Language Maltese Mam Mambae (Ermera) Mambwe-Lungu Mandinka Mandjak Mangareva Maninkakan (Eastern) Manipuri Mano Manyawa Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Maya (Mopán) Mayo Mazahua Mazatec (Huautla) Mbukushu Medumba Mende Meru Mexican Sign Language Mingrelian Miskito Mixe (North Central) Mixtec (Guerrero) Mixtec (Huajuapan) Mixtec (Tlaxiaco) Mizo Mongolian Mongolian Sign Language Moore Motu Mozambican Sign Language Myanmar Myanmar Sign Language Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Nama Nambya Navajo Ndau Ndebele Ndebele (Zimbabwe) Ndonga Nengone Nepali Nepali Sign Language New Zealand Sign Language Ngabere Ngangela Ngiemboon Ngigua (San Marcos Tlacoyalco) Nias Nicaraguan Sign Language Nigerian Pidgin Niuean Northern Ojibwe (Roman) Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Otomi (State of Mexico) Paicî Palauan Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pehuenche Pemon Pennsylvania German Persian Peruvian Sign Language Piaroa Pidgin (Cameroon) Pidgin (West Africa) Pilagá Polish Polish Sign Language Pomeranian Ponapean Portuguese Portuguese (Portugal) Portuguese Sign Language Pular Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Cañar) Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Salasaca) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Albania) Romany (Argentina) Romany (Bulgaria) Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Romany (Northern Greece) Romany (Romania) Romany (Serbia) Romany (Southern Greece) Ronga Roviana Rumanyo Rungus Runyankore Russian Russian Sign Language Rutoro Réunion Creole Saami (North) Salvadoran Sign Language Samoan Sangir Sango Saramaccan Sarnami Sehwi Sena Senoufo (Cebaara) Sepedi Sepulana Serbian (Cyrillic) Serbian (Roman) Serbian Sign Language Serer Sesotho (Lesotho) Sesotho (South Africa) Setswana Seychelles Creole Shipibo-Conibo Shona Shuar Shughni Sidama Silozi Sinhala Slovak Slovak Sign Language Slovenian Slovenian Sign Language Soli Solomon Islands Pidgin Somali South African Sign Language Spanish Spanish Sign Language Sranantongo Sunda Susu Swahili Swahili (Congo) Swati Swedish Swedish Sign Language Swiss German Sign Language Taabwa Tagalog Tahitian Taiwanese Sign Language Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai Sign Language Tigrinya Tiv Tlapanec Toabaite Toba Tojolabal Tok Pisin Tokelauan Tongan Toraja Totonac Toupouri Tshiluba Tshwa Tsonga Turkish Turkmen Tuvaluan Twi Tyrewuju Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruguayan Sign Language Uruund Uzbek Uzbek (Roman) Valencian Venda Venezuelan Sign Language Vezo Vietnamese Vietnamese Sign Language Wallisian Warao Waray-Waray Wayuunaiki Wejewa Welsh Wichi Wolaita Wolof Xavante Xhosa Xârâcùù Yacouba Yemba Yoruba Yukpa Zambian Sign Language Zande Zapotec (Guevea) Zapotec (Isthmus) Zapotec (Lachiguiri) Zapotec (Villa Alta) Zimbabwe Sign Language Zulu\nIno Leza Nguni?\n1. Nkaambo nzi ncotweelede kumukomba Leza?\nLeza wakasimpe ngo Mulengi wazintu zyoonse. Tajisi matalikilo alimwi kunyina nayooba amamanino. (Intembauzyo 90:2) Ikuli nguwe nkwaazwa makani mabotu aali mu Bbaibbele. (1 Timoteyo 1:11) Akaambo kakuti Leza ngowakatupa buumi, tweelede kukomba nguwe alikke.—Amubale Ciyubunuzyo 4:11.\n2. Ino Leza ujisi bube buli buti?\nKunyina muntu wakamubona kale Leza akaambo kakuti Muuya, icaamba kuti walo ujisi buumi busumpukide kwiinda bwabantu bakkala anyika. (Johane 1:18; 4:24) Nokuba boobo, tulakonzya kuzyiba bube bwa Leza kwiinda muzintu nzyaakalenga. Mucikozyanyo, micelo iindene-indene alimwi amaluba zitwaambila luyando abusongo mbwajisi. Ikukomena kwabubumbo kutondezya nguzu zyakwe.—Amubale Baroma 1:20.\nTulakonzya kwiiya zinji kujatikizya bube bwa Leza kwiinda mukubala Bbaibbele. Mucikozyanyo, lilatwaambila zintu nzyayanda Leza anzyatayandi, mbwayendelezya bantu, alimwi ambwacita zintu mubukkale bwiindene-indene.—Amubale Intembauzyo 103:7-10.\n3. Sena Leza ulijisi zina?\nJesu wakaamba kuti: “Taateesu ooli kujulu, alisalazyigwe zina lyako.” (Matayo 6:9) Nokuba kuti Leza ulijisi mazina manji aabulemu, ujisi buyo zina lyomwe. Mumwaambo amwaambo liliindene mbolyaambwa. Mu Chitonga, lyaambwa kuti “Jehova.”—Amubale Intembauzyo 83:18.\nIzina lya Leza lyagwisyigwa muma Bbaibbele manji alimwi mubusena bwandilyo kwabikkwa mazina aabulemu aakuti Mwami naa Leza. Pele nolyakalembwa Bbaibbele, zina lya Leza lyakali kujanika mu Bbaibbele ziindi zibalilwa ku 7,000. Jesu wakalizyibya zina lya Leza naakali kuyiisya bantu kujatikizya Leza.—Amubale Johane 17:26.\n4. Sena Jehova ulatulanganya?\nMbubwenya mbuli usyi bana siluyando ooyu, Leza ulacita zyintu zitugwasya lyoonse\nSena kuvwula kwamapenzi kutondezya kuti Jehova ngu Leza uutalanganyi? Bantu bamwi baamba kuti ulatusunka kwiinda mukutupenzya, pele aaya taali masimpe pe.—Amubale Jakobo 1:13.\nLeza wamulemeka muntu kwiinda mukumupa nguzu zyakulisalila. Sena tatulumbi lwaanguluko ndotujisi lwakulisalila kubelekela Leza? (Joshua 24:15) Pele bantu banji basala kucita zintu zibi kubantunyina, aboobo banji balapenga. Jehova ulapenga mumoyo nabona zintu eezyi zitaluzi.—Amubale Matalikilo 6:5, 6.\nJehova ngu Leza uutulanganya. Uyanda kuti katukkomene mubuumi. Lino-lino uyakwaamana mapenzi alimwi akugwisya bantu baleta mapenzi. Kwacecino ciindi, ulijisi twaambo tumvwika ncalekelede mapenzi kwaciindi cisyoonto buyo. Tuyootwiiya twaambo ooto muciiyo 8.—Amubale 2 Petro 2:9; 3:7, 13.\n5. Ino inga twaciyumya buti cilongwe cesu a Leza?\nJehova uyanda kuti tuyumye cilongwe cesu anguwe kwiinda mukubandika anguwe mumupailo. Ulatubikkila maano umwi aumwi wesu kumugama. (Intembauzyo 65:2; 145:18) Ulilibambilide kutulekelela. Ulabikkila maano notusoleka kumukkomanisya, nokuba kuti zimwi ziindi tulaalilwa. Aboobo nokuba kuti tatulondokede, tulakonzya kuba acilongwe ciyumu a Leza.—Amubale Intembauzyo 103:12-14; Jakobo 4:8.\nAkaambo kakuti Jehova wakatupa buumi, tweelede kumuyanda kapati kwiinda mbotuyanda muntu uuli woonse. (Marko 12:30) Mbomuyaabutondezya kuti mulamuyanda Leza kwiinda mukwiiya zinji kujatikizya nguwe akucita zintu nzyayanda, muyakuyumya cilongwe canu anguwe.—Amubale 1 Timoteyo 2:4; 1 Johane 5:3.\nNCINZI BBAIBBELE NCOLITUYIISYA?\nSena muyeeya kuti Leza ulamubikkila maano nywebo kumugama? Amwiiye bube bwakwe alimwi ambomukonzya kuba mulongwe wa Leza.\nMbomukonzya Kugwasyigwa a Broshuwa Eeyi\nIno Makani Nzi Aayo Mabotu?\nSena Leza Ulijisi Zina?\nSena Ncobeni Makani Mabotu Azwa Kuli Leza?\nIno Sikwaanza Bbaibbele Nguni?\nIno Inga Twasinizya Buti Kuti Bbaibbele Ndyamasimpe?\nIno Jesu Kristo Nguni?\nIno Jesu Wakafwida Nzi?\nMakanze Nzi Ngajisi Leza Kujatikizya Nyika?\nIno Leza Wakailengela Nzi Nyika?\nIno Bafwide Bajisi Bulangizi Nzi?\nIno Bafwide Bali Muciimo Nzi?\nNkaambo Nzi Leza Ncazumizya Bubi Akupenga?\nNkaambo Nzi Leza Ncalekelede Kupenga?\nNcinzi Cikonzya Kupa Kuti Kube Lukkomano Mumukwasyi Wanu?\nIno Inga Mwabuzyiba Buti Bukombi Bwakasimpe?\nSena Leza Ulabukkomanina Bukombi Boonse?\nIno Njiisyo Zyamu Bbaibbele Zitugwasya Buti?\nMbuti Mbomukonzya Kuba Acilongwe a Leza?\nSena Leza Ulaiswiilila Mipailo Yoonse?\nIno Kuli Makani Nzi Mabotu Aajatikizya Bukombi?\nNkaambo Nzi Leza Ncajisi Mbunga?\nNkaambo Nzi Ncomweelede Kuzumanana Kwiiya Makani Mabotu?\nMabala Amusale naa muyanda kukkopa zyakamwaigwa izyakalekkoodwa Makani Mabotu Aazwa Kuli Leza!\nZyakuswiilila Amusale naa muyanda kukkopa zyakuswiilila izyakalekkoodwa Makani Mabotu Aazwa Kuli Leza!\n"LAIBBULALI ya Watchtower yaa INTANETI"


Sena Leza Nkwali? | Mibuzyo yamu Bbaibbele\nAMUBALE MU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Pangasinan Papiamento (Aruba) Papiamento (Curaçao) Persian Polish Portuguese Romanian Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Taiwanese Sign Language Tamil Tatar Telugu Thai Tsonga Turkish Turkmen Twi Ukrainian Vietnamese Waray-Waray Xhosa Yoruba Zulu\nSena Leza Nkwali?\nInzya, Ibbaibbele lilapa bumboni bwakuti Leza nkwali. Litukulwaizya kuba alusyomo muli Leza, “kwiinda mukubelesya maano,” ikutali kwiile kusyoma zintu nzyobaamba basizikombelo. (Baroma 12:1; 1 Johane 5:20) Amulange-lange twaambo ootu tumvwika ituyeeme aa Bbaibbele:\nIkubako kwabubumbo bupangidwe kabotu alimwi ibujisi buumi citondezya kuti kuli Mulengi. Bbaibbele lyaamba kuti: “Ncobeni, iŋanda iili yoonse kuli wakaiyaka, pele ooyo wakapanga zintu zyoonse ngu Leza.” (Bahebrayo 3:4) Bantu banji bayiide babona kaambo aaka kuti nkapati, nokuba kuti takakatazyi kumvwisya. *\nNcilengwa buya kulindiswe tobantu kuyanda kuzyiba ikaambo ncotuponena, alimwi luyandisisyo oolu talumani nokuba kuti twajana zyoonse nzyotuyandika kumubili. Mu Bbaibbele luyandisisyo oolu lwaamba kuyanda “kusololelwa a Leza,” calo icibikkilizya kuyanda kumuzyiba akumukomba. (Matayo 5:3; Ciyubunuzyo 4:11) Kuyanda kusololelwa a Leza ooku takutupi buyo bumboni bwakuti Leza nkwali, pele alimwi kutondezya kuti Mulengi siluyando uuyanda kuti tusololelwe anguwe.—Matayo 4:4.\nBusinsimi bwamu Bbaibbele ibwakalembwa kakucili myaka minji bwakazuzikizyigwa kweelana ambobwakasinsimwa. Kuzuzikizyigwa kwabusinsimi munzila iiluzi mbumboni bupati bwakuti buzwa kumuntu musongo kwiinda.—2 Petro 1:21.\nBasikulemba Bbaibbele bakajisi luzyibo lwasayaansi ndobatakali kumvwisya bantu bakapona ciindi ncobakali kupona. Mucikozyanyo, kaindi bantu banji bakali kusyoma kuti nyika yakakkede amunyama, munyama mbuli muzovwu, ngulube, naa musune. Mukwiimpana, Bbaibbele lyaamba kuti Leza “waanzika nyika aatakwe cintu.” (Jobu 26:7) Alimwi Bbaibbele lilaamba mboipangidwe nyika kuti ili mbuli “mubalo.” (Isaya 40:22) Bantu banji balimvwa kuti bupanduluzi bumvwika kujatikizya makani aaya mbwakuti basikulemba Bbaibbele bakatambula makani kuzwa kuli Leza.\nBbaibbele lilaingula mibuzyo minji iikatazya, mibuzyo iikonzya kupa muntu kutasyoma kuti Leza nkwali ikuti tanaaingulwa kabotu. Mucikozyanyo, Ikuti naa Leza ngusiluyando alimwi singuzuzyoonse, nkaambo nzi ncokuli kupenga abubi munyika? Nkaambo nzi bukombi kanji-kanji ncobupa bantu kucita zintu zibi ikutali zibotu?—Tito 1:16.\n^ munc. 4 Mucikozyanyo, sikwaazwa Allan Sandage, syaabusongo mumakani aabubumbo wakaamba boobu kujatikizya bubumbo: “Cilandikatazya kuzumina kuti mbobupangidwe kabotu bubumbo cakalicitikila buyo. Kweelede kuti kwakali cintu cakali kupanga. Cilandikatazya kumvwisya kubako kwa Leza, pele kubako kwakwe ncecintu icipa kuti tumvwisye ikaambo ncokuli zintu nzyotubona.”\nSena Leza Nkwali? Sena Kuli Mbocigwasya Kuzyiba Kuti Nkwali?\nSena mubuzyo bantu banji ngobabona kuti taujisi bwiinguzi ulayandika ncobeni?\nBa Frédéric Dumoulin bakacimwa kapati abukombi calo cakabapa kuti bacileke kusyoma muli Leza. Mbuti kwiiya Bbaibbele alimwi ambozipangidwe zintu zipona mbozyakabapa kusyoma kuti kuli Mulengi?\nIno Buumi Bujisi Mpindu Nzi?


UDHR: Tonga - Universal Declaration of Human Rights\nCAAMBILIZYO CA MULAWO WA MASI OONSE WA LWAANGULUKO LWA MUNTU MATALIKO\nMbuli mbokunga kulemeka muntu oonse ncizyalilwa ca lwaanguluko lwa mikwasyi yoonse kuba matalikilo akuliiba, kukwabililwa amulawo alimwi aluumuno munyika:\nKakuli kutalemeka alimwi akutyola milawo ya lwaanguluko lwa muntu kuleta micito yabujayi mibyaabi kulanyemya akutakkazyika kabotu bantu alimwi kwazungaanya nyika kuti ijane nzila yakwaangulula bantu kuti kabaliiba kukanana zyobayanda alimwi akutobela zyobasyoma alimwi akwaanguluka kwakutayoowa kwakaambilizyigwa kuba nenzila mpati veelede kuyumya muntu.\nKakuli ncintu cipati, kuti muntu tasungilizyi kulomba lugwasyo kuba nenzila ilikke yamamanino, ulakonzya kucita zyintu zyimbi zyibyaabi zyakulikwabilila kudyaamininwa, kuti buumi bwa muntu weelede kukwabililwa amulawo.\nKakuli ncintu cipati kusumpula lumvwano akati kamasi, kakuli bantu bamasi aali mu mbunga ya United Nations mu milawo ya malembo amumbunga eeyi akasyomenzya lusyomo mu milawo ya lwaanguluko lwa muntu, kubulemu alimwi abuvubi bwamuntu alimwi alwanguluko lweelene ku basankwa abakaintu alimwi akuba amakanze akusumpula bukkale bwabuumi bwabo mukuliiba kunji.\nKakuli masi aali ma memba ambunga eeyi akasyomezya kuya kuzwidilila, mukubelekela antoomwe ambunga ya United Nationes, kusumpula akucita kulemeka mulawo wa lwaanguluko lwa muntu alimwi akulekela bantu kuliiba, kakuli kumvwa kwa lwaanguluko oolu alimwi akuliiba nkupati mukubona kuti kusyomezya ooku kwabeleka.\nLino aboobo, Muswaangano Mupati (Generl Assembly) waambili zya zyeezyi: Eeci cizumino ca kwaambilizya lwaanguluko lwa muntu kuba nenzila ngubauba yabantu boonse alimwi amasi oonse kujana, kumasimpilo kuti muntu oonse alimwi azyibeela zya buleya, kuyeeya cisyomezyo eeci lyoonse mu myoyo, ciya kusola mbocikonzya kuyiisya alimwi akusumpula kulemeka lwaanguluko alimwi akuliiba alimwi kwiinda munzila isumpukide, masi alimwi akubantu bamumasi aali mubweendelezi bwa bantu bambi.\nCIZUMINANO CA MULAWO UJATIKIZYA MASI OONSE CAKULESYA BUTUNDULUZI BWA MUNTU\nMukuya ambele, kunyina kusalaula kweelede kucitwa akaambo katwaambo twacisi, bweendelezi bwa milawo antela bulemekwa cisi nkwazwa muntu, cibe cisi cakalilela kale, citaninga kulilela nokuba kuba amweele wakutaindilizya.\nMuntu oonse ulaangulukide ku zyintu zyoonse zyili mucizuminano, kakunyina kusalaula mbuli kwakusiyana cikanda, musyobo, buzyale, cikombelo, makani a twaambo twacisi antela kwiimpana kwakuyeeya, busicisi antela bukkale, buvubi, nkokazyalilwa antela kwiimpana kumbi.\nMuntu oonse ulaangulukide kubukkale bwabuumi, lwaanguluko alimwi akukwabililwa.\nKunyina weelede kuba muzike antela cibelesyo, buzike alimwi amakwebo aabuzike zyeelede kukasyigwa munzila zyoonse.\nKunyina weelede kupezyegwa, kutalanganyizyigwa mbuli muntu antela kubelesyegwa mbuli cibbalo antela kupegwa cisubulo.\nMuntu oonse ulaangulukide kulemekwa koonse nkwabede kuba muntu kubusyu bwa mulawo.\nBantu boonse baleelene kubusyu bwa mulawo alimwi balizumizyidwe kakunyina kusalaula kubukwabilizi bwa mulawo bweelene. Boonse balaangulukide kukwabililwa kweelene kumicito yakusalaula mukutyola cizuminano eeci alimwi akumicito ya kubisya zyintu zyikonzya kuleta kusalaula.\nMuntu oonse ulaangulukide kwiimininwa ambunga ya bantu basalwa mucisi kubona kaambo kakwe nkasinkilwa kulwaanguluko lwakucita ncayanda ncazumizyilwe amulawo.\nKunyina muntu weelede kwaangwa, kuyobolwa muntolongo kakunyina mulandu antela kutija kuya kukkala kucisi cimbi.\nMuntu oonse ulaangulukide kakunyina kwaandana kubetekwa ambunga yasalwa inyina nkoilikumbtizya alimi isitikene kulanga kukwabililwa ku lwaanguluko ndwajisi alimwi ayimwi milandu njakonzya kupegwa.\nOonse wapegwa mulandu ulaangulukide kwiitwa kuti ucisalalakusikila akaianwe amulandu mu nkuta mbuli bwaamba mulawo libetekwa alimwi ulizumizyilwe kujmana bamwiimiminina libetekwa mulandu wakwe.\nKunyina ukonzya kujanwa mulandu kuti kakuli cintu comwe cicaala citakonzyi kupa kuti ube mulandu, kwiinda mu milawo ya cisi antela ijatikizya masi oonse, ciindi mulandu ooyu niwakacitika. Lyalo kunyina cisubulo cipati ceelede kupegwa kunze aacisubulo ceendelana amulawo ciindi mulandu niwakacitwa.\nKunyina muntu weelede kunyonganyizyigwa kutayelede kuzyintu zyakwe, mukwasyi, munzi antela magwalo, antela kumutalika akaambo kabulemu bwakwe. Oonse ulaangulukide kukwabililwa amulawo kukunyonganyizyigwa antela kutalikwa ooku.\nOonse muntu ulaangulukide kweenda mbwayanda alimwi akukkala kufumbwa mucisi.\nOonse muntu ulaangulukide kuzwa kufumbwa mucisi, kusanganizya acisi cokwabo, alimwi akupiluka kucisi cokwabo.\nOonse muntu ulaangulukide kulomba kukkala akuliiba mucisi cimbi mwaatijila kuyuba kwaangwa antela kupezyegwa musi mwazwa.\nKukwabililwa kulwaanguluko oolu kulakozya kutyolwa kubantu batija kubetekwa milandu isalala kabotu itali mbuli ya makani atwaambo twacisi antela itayendelani anzila alimwi amilawo ya mbunga ya manyika oonse (United Nations).\nOonse muntu ulaangulukide kuba munacisi wacisi ncayanda kukkala.\nKunyina uyedele kukasyigwa kucinca busicisi antela kukasyigwa kutacinca.\nBasankwa abakaintu bakakomena, kakunyina kubakasya akaambo kacikanda cabo, cisi ncobazwa antela cikombelo, balangulukide kukwata kufumbwa ngobayanda alimwi akubamba mukwasyi. Balangulukide kuba alwaanguluko lweelene lwa bakwetene ciindi nobacikwetene alimwi anobalekana.\nKukwatana kuya kulembezyegwa abaabo basikuyandana bobile kakunyina kuyoowa.\nMukwasyi ncilenga cabuleya kukkala antoomwe alimwi mukwasyi weelede kukwabililwa ku buleya alimwi akucisi.\nOonse muntu ulaangulukide kuba alubono alikke antela kubeleka aatomwe abamwi.\nKunyina weelede kunyonganizyigwa antela kunyangwa lubono lwakwe.\nMuntu oonse ulaangulukide kuliyeeyela, kulisalila cikombelo ncayanda; lwaanguluko oolu lulajatikizya alusyomo ndwajisi alikke antela mu mbunga ya bana maleya nokuba kuliiba alikke, kutobela buyiisya cikombelo antela walo kuyyiisya, alimwi akukomba.\nMuntu oonse ulaangulukide kuba mukabunga antela kubungana kwaluumuno.\nKunyina weelede kusungilizyigwa kuba mukabunga nkatayandi.\nMuntu oonse ulaangulukide kutola lubazu mubweendelezi bwa mfulumende mucisi cokwabo antela kwiinda kumuntu usalwa biya abana maleya antela lwakwe mukamwini.\nMuntu oonse ulaangulukide kupegwa lugwasyo lweelene alugwasyigwa bana maleya mucisi.\nKuyanda kwabantu kweelede kuba ciiminizyo ca mfulumende; kuyanda ooku kweelede kutondezyegwa kwainda ciindi alimwi akusala kwamasimpe kweelede kucitwa abana maleya bamucisi bazumizyigwa amulawo kusala alimwi akuzumizyigwa kusala ngwayanda kakunyina kunyonganyizyigwa.\nMuntu oonse, muna maleya, ulaangulukide kuyobwedwa mali ngakoswedwa ku mali ngavwola ku nkampani yakabambwa mucisi antela kwiinda mukumvwana acisi cimbi kweelene amulawo wacisi. Alimwi ulaangulukide kulyeezyela buvubi, kuba abukkale alimwi akucita zyilengwa zyacisi zyitakonzyi kumusala akaambo ka ciimo cakwe alimwi alwaanguluko lwa kusumpula bukkale bwakwe.\nMuntu oonse ulaangulukide kujana mulimo, kulisalila mulimo ngwayanda, kububotu bujanwa amulimo ooyo alimwi akukwabililwa kupenzi lyakubula milimo.\nOonse, kakunyina kusalaula, ulakwabililwa kuvwozyegwa mali ayelene amulimo ngwabeleka.\nOonse ubeleka ulaangulukide kupegwa mali abikkilwa atala antela bbonasi alimwi akukwabililwa buumi bwakwe alimwi abwamukwasyi wakwe azyintu zyimbi zyeelede kukwabililwa.\nMuntu oonse ulaangulukide kunjila antela kutalika mbunga ilwanina akukwabilila babelesi.\nMuntu oonse ulaangulukide kupumuna akulyookezya kubeleka, kusanganizya kupegwa mawoolo ayelede ciindi cakubeleka alimwi akubbadelwa mali waunka kukupumuna kwa mazuba manji.\nMuntu oonse ulaangulukide ku buumi abukkale bubotu antoomwe amukwasyi wakwe, mbuli kuli cakulya, zyakusama, ng'anda yakukkala alimwi amicelo yakusilikwa azyintu zyimbi ziyandika kumuntu, alimwi akukwabililwa buumi bwakwe wani kubeleka, kukwabililwa kumalwazi, bulema, kufwidwa, kucembaala alimwi azyimbi zyikonzya kusinkila muntu kubuumi zyatakonzyi kucita akaambo kakubula nzila yakuzyicita.\nBamatumbu alimwi abana balaangulukide kulugwasyo luyandika. Bana boonse, abe wamung'anda antela wamusyokwe, beelede kulangwa kabotu alimwi akukwabililwa kweelene.\nMuntu oonse ulaangulukide kuyiya, lwiiyo lweelede kupegwa biyo kakunyina kubbadela, kapati muma giledi akutalisya masyoonto alimwi aakati-kati. Kunjila cikolo kumagiledi akutalisya weelede kuba mulawo natayandi nayanda mwana. Lwiiyo lwa milimo ya maanza alimwi aiyandika kuba haanzyibwene wa mulimo umwi lweelede kuti lyoonse kaluliko alimwi lwiiyo lwa mabbuku mapati alwalo lweelede kupegwa kuli baabo bajisi maanu.\nLwiiyo lweelede kuba lwakusumpula bukkale bwa muntu alimwi akuyumya lwaanguluko alimwi akusala ciyanda muntu. Lupa bantu kumvwisisya, kuba sicamba alimwi akusumpula lumvwanoakati kamasi, kakunyina kusalaula cikanda, cikombelo alimwi akuyumya milimo ya mbunga ya masi oonse munyika ya United Nations kutontozya luumuno munyika.\nBazyali balaangulukile kusala lwiiyo ndobayanda antela ndobayeeyela kuba lubotu kubana babo.\nOonse muntu ulaangulukide kakunyina kukasyigwa kutola lubazu mubuumi bukkala bana maleya, kuyiya zyilenwa zyacisi alimwi akwaabana busongo.\nOonse muntu ulaangulukide kukwabililwa ku zyintu zyayanda mbuli zya kulyaanzila, nyimbo azyisobano zyalilembela mukamwini.\nOonse muntu ulizumizyilwe Kuba mumakamu alimwi amunkamu zyijatikizya masi manji oomo mujanwa lwaanguluko lwakazuminanwa akwaambilizyigwa amilawo ya mbunga eeyi.\nMuntu oonse ujisi mulimo kubuleya ooko nkwaangulukide kuliiba akusumpula buntu bwakwe.\nMukubelesya lwaanguluko anguzu zyapedwe, muntu oonse ulaangulukide kulikkalila kwakutaindilizya ku lwaanguluko ndwapedwe amulawo kutegwa awalo kalemeka lwaanguluko lwa bantu bambi alimwi abulemu buyandika kumuntu alimwi akuliiba kwa bana maleya.\nLwaanguluko alimwi akuliiba takweelede kwiindilizyigwa ku mizeezo yakabambwa ambunga ya masi oonse aamunyika ya United Nations.\nKunyina cili mucizuminano eeci ceelede kwendelezyegwa amasi aambi, mbunga ya bantu antela muntu biyo, kuba anguzu zyakucita zyilengwa zyimbi zyikonzya kutyola milawo ya lwaanguluko lupedwe ku bantu lwapandulwa kale.\nHome Speakers: Zambia, Zimbabwe, Malawi\nIt belongs to the Benue-Congo family, Bantu group, and is spoken by over 1 million speakers. In Zambia it is recognised for educational and administrative purposes and differs to a certain extent from Tonga spoken in Malawi.


Matalikilo 16 IBBAIB63 - Lino Sarai muka-Abramu - Bible Search\nMatalikilo 15 Matalikilo 17\nMakani aa-Sarai a-Hagare\n1-Lino Sarai muka-Abramu katazyede mwana, nkabela kajisi mulanda musimbi mu-Egepita, izina lyakwe kali Hagare, 2-Lino Sarai wakaa mbila Abramu kuti, Bona! Jehova wandikasya kuzyala bana, Wence swanana amulanda wangu; ambweni kulinguwe nkonjoopegwa bana. Mpawo Abramu wakaswiilila ijwi lya-Sarai. 3Aboobo Sarai muka-Abramu wakabweza Hagare mu-Egepita, mulanda wakwe musimbi, Abramu naakamana kukala myaka iili ikumi munyika ya-Kanana, wamupa Abramu mulumaakwe kuti amukwate. 4-Elyo wakaswanana a-Hagare, nkabela wakaminta, Abone buyo kuti waminta, bamalelo aakwe bakasampaulwa mumeso aakwe. 5-Lino Sarai wakaambila Abramu kuti, Ma! Wandibisizya, Ndakakupa mulanda wangu musimbi kuti mukumbatane, lino naakabona kuti waminta, ndakasampaulwa mumeso aakwe. Jehova abeteke makani esu, yebo ambebe. 6Abramu wakavwiila Sarai kuti, Musimbi wako uli mumaanza aako. Komucitila kufumbwa cibotu mumeso aako, Lino Sarai wakamufwabya, mane lumwi wakacija kuzwa kulinguwe,\n7-Lino angelo wa-Jehova wakamujana kumbali akasensa kamaanzi munkanda, kasensa kali munzila yakuya ku-Suri. 8Wakati, Hagare, mulanda musimbi wa-Sarai, wazwida kuli? Uya kuli? Wakavuwa kuti, Ndacija kuzwa kuli-Sarai namalelo wangu. 9-Mpoonya awo angelo wa-Jehova wakamwaambila kuti, Pilu ka kulinamalelo aako, ukalibombye mumaanza aakwe. 10-Alimwi angelo wa-Jehova wakamwaambila kuti, Ncobeni njoovuzya lunyungu lwako; luyoovula cakutabalika. 11-Alimwi angelo waJehova wakamwaambila kuti, Bona! Ulimisi. Uyoozyala mwana mulombe. Lino uleelede kumuulika izina lya-Ismayeli, nkaambo Jehova ulimvwide mapenzi aako. 12-Uyooba bwizu bwesaka. Uyooba intimbwamisako uulwanisigwa kubantu boonse. Uyookala cabusinkazi akati kabeenzinyina boonse.\n13-Elyo Hagare wakaulika izina lya-Jehova iwakali kwaambaula awe kuti Nduwe-Leza-oondibwene, nkaambo wakaamba kuti, Sa ncobeni ndibwene Leza, nekubaboobo ncipona? 14Nciceeco cikala eco ncecaambilwa kuti Cikala ca-Lahai-roi, Cili akatikati ka-Kadesi a-Beredi.\n15-Lino Hagare wakazyalila Abramu mwana mulombe, nkabela Abramu wakaulika eyo mwana Hagare ngwaakazyala izina lya-Ismayeli. 16Abramu kajisi myaka iili makumi aali musanu aatatu amusanu aumwi kuciindi eco Hagare naakazyala Ismayeli.


Bwabili, November 30\nMagwalo oonse akasololelwa a Leza.—2Tim. 3:16.\nIbbala lya Chigiriki lyakasandululwa kuti ‘kusololelwa a Leza’ lyaamba kuti ‘kuyoyelwa a Leza.’ Leza wakabelesya muuya wakwe uusalala ‘kuyoya’ mizeezo yakwe mubalembi ba Bbaibbele. Ciindi notubala Bbaibbele alimwi akuzinzibala kuyeeya nzyotubala, malailile aa Leza alanjila mumizeezo alimwi amumoyo wesu. Malailile aayo aakasololelwa amuuya atupa kucinca bukkale bwesu kutegwa kabweendelana akuyanda kwa Leza. (Heb. 4:12) Pele kutegwa tugwasyigwe kapati amuuya uusalala, tweelede kujana ciindi cakubala Bbaibbele abuzuba alimwi akuzinzibala kuyeeya nzyotubala. Ikuti twacita oobo, Ijwi lya Leza linootweendelezya muzintu zyoonse nzyotwaamba alimwi akucita. Alimwi, tweelede kumukomba Leza antoomwe. (Int. 22:22) Muuya wa Jehova ulajanika kumiswaangano. (Ciy. 2:29) Ciindi notuswaangana a Banakristoma kutegwa tukombe Leza, tulapaila kulomba muuya uusalala, tulaimba nyimbo zya Bwami iziyeeme aa Jwi lya Leza alimwi tulaswiilila malailile aazwa mu Bbaibbele aapegwa abakwesu ibakasalwa amuuya uusalala. Kutegwa tugwasyigwe kapati amuuya uusalala, tweelede kulibambila kupa bwiinguzi kumiswaangano. w19.11 11 ¶13-14\nBwatatu, December 1\nKuli ciindi cakuumuna.—Muk. 3:1, 7.\nIkuti katwaalilwa kulijata mukwaambaula, cilakonzya kuleta mapenzi manji. Mucikozyanyo, ikuti mwaswaangana amuntu umwi uukkala mucisi oomo mulimo wesu moulesyedwe, sena inga mwasunkwa kumubuzya kutegwa amwaambile makani woonse aajatikizya mboubelekwa mulimo wesu kucisi eeco? Mubwini, makanze aanu ali buyo kabotu. Kayi tulabayanda bakwesu alimwi tulabikkila maano kuzintu zibacitikila. Alimwi tuyanda kuti katwaamba cacigaminina ciindi notubapailila. Nokuba boobo, eeci nceciindi notweelede kuumuna. Ikuti twasinikizya muntu kwaamba makani aamaseseke, tatutondezyi luyando kumuntu ooyo alimwi akubakwesu abacizyi ibajisi lusyomo lwakuti kunyina nayakwaambila bamwi kujatikizya milimo yabo. Kwaamba masimpe, kunyina umwi wesu uunga wayanda kubayungizyila mapenzi bakwesu abacizyi ibakkala muzisi oomo mulimo wesu moulesyedwe. Mubwenya buyo, kunyina mukwesu naa mucizyi wakucisi eeco uunga wayanda kuyubununa makani aajatikizya Bakamboni bakubusena oobo mbobacita mulimo wabo wakukambauka, miswaangano ya Bunakristo naa zintu zimwi buyo izijatikizya bukombi bwabo. w20.03 21 ¶11-12\nBwane, December 2\nTamukonzyi kufwa pe.—Matl. 3:4.\nLeza tanaakali kuyanda kuti bantu kabafwa. Pele kutegwa bapone mane kukabe kutamani, ba Adamu a Eva bakeelede kumumvwida Jehova, walo iwakabapa mulawo uutakatazyi kutobela wakuti: “Cisamu cakuzyiba bubotu abubi, toyelede kulya kulincico pe, nkaambo mubuzuba mboyoolya kulincico, ncobeni uyoofwa.” (Matl. 2:16, 17) Mpoonya kwakaboola Saatani iwakatalisya mapenzi. Kaambaula kwiinda munzoka, wakaambila Eva majwi aali mulugwalo lwabuzuba bwasunu. Cuusisya ncakuti, wakaasyoma makani aaya aakubeja akulya mucelo. Mpoonya, awalo mulumi wakwe wakaulya mucelo. (Matl. 3:6) Aboobo, cibi alimwi alufwu zyakanjila mumukwasyi wabantu. (Rom. 5:12) Kweelana ambwaakaambide Leza, ba Adamu a Eva bakafwa. Pele Saatani tanaaleka kwaamba zyakubeja kujatikizya lufwu. Mukuya kwaciindi, wakatalika kwaamba makani aambi akubeja. Bubeji bumwi ninjiisyo yakuti mubili ulafwa pele cibeela cimwi camuntu cilazumanana kupona, ambweni kacili muuya. Bubeji bumwi bukozyene aboobu bwapa kuti bantu banji bazumanane kweenwa kusikila sunu.—1Tim. 4:1. w19.04 14-15 ¶3-4